url: =LESSON 10 | Nov 27–Dec 3 ~ MUC\nLESSON 10 | Nov 27–Dec 3\nAdmin 9:45:00 PM Articles, Sabbath School Lesson\nLESSON 10 Nov 27–Dec 3\nPHAWK INLA, MANGNGILH KEI IN\nTu kaal sung sim ding: Pian. 9:8–17; Thkna. 4:32–39; Mang. 14:12; Thkna. 4:9, 23; 6:7; 8:7–18; Eph. 2:8–13.\nKAMNGAH: “Topa na Pasian uh sehnel gamah phinin na hehsakna uh phawk unla, mangngilh kei un. Egypt gam panin na paikhiat ni uh a kipan hih lai na tun dongun Topa langpanin na lehdo uh hi” (Thuhilhkikna 9:7).\nLai Siangtho buppi-ah kammal nihte kimu tawntung thei hi: phawk, mangngilh lo, cih hi. Hih kammalte in mihing leh i ciapteh theihna tawh kisai a pulaak uh om hi. Hih kammate in hihna, bawlna (verb) a pulaak kammal hi. A nihin kilehbulh hi; phawk cih ciangin mangngilh lo cihna hi; mangngilh lo cih in phawk cihna hi.\nPasian in a mite adingin a sep khempeuh amaute in a phawkkik dingun Pasian in a hilh phapha hi; amaute tungah Ama hehpihna, Ama hoihnate a phawkden ding uh hi. Thukhun Lui sungah kamsangte in a mipihte, Hebrew ite tungah Topa in amaute adingin a nasepna a mangngilh loh nadingun a hilh tawntung uh hi. Tua banah a thupi mahmah in amaute in Pasian sapna ngah mite ahihlam uh a mangngilh loh ding banah Topa sapna dawngin Ama deihna bangin a kalsuan ding uh a phawk den ding uh hi. “Topa nasepnate ka phawk den ding hi; hi mah hi, keimah in nidang huna Nangma nasepna lamdangte ka phawk den ding hi. (Late 77:11).\nTuhunin zong mimal in hi taleh mipi in hi taleh, Topa in eite adingin a sepnate a phawk den ding hi lo i hiam? Pasian in eite adingin a sep nate mangngilh kha pahpah hi lo i hiam?\nTukaal sung i kikup ding thu in Thuhilhkikna hong hilh bangin i nuntakna-ah Pasian nasepnate phawk tawntung a, mangngilh khak loh ding thupi ahihna i gen ding hi.\nSakhi-tuihup Phawk Tawntung\nLai Siangtho sungah ‘phawk’ cih kammal a kigelh masakna mun in Piancil 9 sung hi. Tuiciin khit ciangin Topa in tui tawh leitung hahsiang nawn lo ding ahihna leitung tawh a thuciamna thu Noah tungah a pulaakna-ah, tua thuciam a kipna limcing dingin sakhi-tuihup tawh a kilangsak hi.\nPian. 9:8–17. Koi bangin hih munah ‘phawk’ cih kammal kizangin eite adingin Pasian nasepnate phawk nadingin bang hong hilh hiam?\nA taktakin Pasian in Ama thuciam leh kamciam a phawk nadingin sakhi-tuihup kisam lo hi. Amah in mihingte teltheih ding kammal zangin thugen hi. Sakhi-tuihup in eite adingin a hong kilang ahih mah bangin, sakhi-tuihup i muh ciangin Pasian in tui tawh leitung susia nawn lo ding a kamciam i phawk nading hi. Cihnopna-ah Pasian in a bawl thuciam i phawk nadingin sakhi-tuihup in hong huh thei hi. Pasian mite in sakhi-tuihup amuh uh ciangin amaute in mawhna hangin Pasian in leitung a thukhenna bek tham lo-in Pasian in leitung a itna leh tuicin tawh leitung susia nawn lo ding ahihna a phawk ding uh hi.\nTua hi-in hih munah ‘phawk’ cih thu a thupina kimu thei hi: Pasian kamciamte phawkna, Pasian vauhilhkholhna phawkna, leh leitungah Pasian nasepnate phawkna hi.\nSakhi-tuihup in tuhun adingin thupi zaw semsem hi. Bang hang hiam cihleh leitung mipil tampi in leitungah tuiciin om ngei lo hi, ci-in leitung tuicin nial uh hi. Ellen G. White gelhna-ah zong hih bangin kimu thei hi: Tuiciin tunma-in mite in tuiciin tung dingin um thei lo uh hi. Pasian in nate a bawlna-ah amaute in a kikhel ngei lo ding a kip tawntung dingin a kibawl ahi hi; a tawntunga kip dingin a kibawl ahih manin Pasian vangliatna in zong a khel zo kei hi, ci uh hi.” Patriarchs and Prophets, p. 97. Tua hi-in Tuicin tunma-in mihingte in piansak nate omzia zui-in tuicin tung thei lo ding hi, ci uh hi; tuicin khit ciangin zong leitung mite in piansak nate omzia siksanin tuicin om ngei lo hi, ci uh hi.6\nAhi zongin Pasian in Ama sungah a hong hilh in tuicin in leitung hahsiang a, Tuicin thu bek hi lo-in tuicin kamciam pia nawn lo ahihna sakhi-tuihup in limcing hi. Tua hi-in eite in sakhi-tuihup in bang khiatna nei hi, cih i phawk ciangin eite in khamuanna i nei thei hi; a hoih mahmah mel tuamtuam pua vanlaizang sakhi-tuihup in Pasian Kammal muanhuai, thuman ahihna i phawk ding kisam hi. Eite in Topa Kammal i muan nakleh bang hangin Ama hong gen thute zong muang lo-in om ding i hiam?\nSakhi-tuihup na muhkik ciangin Pasian kamciamte ngaihsun in. Koi bangin tua kamciamte muang thei ding i hiam?\nA Beisa Thute\nThuhilhkikna 4 sungah Topa in Moses tungtawnin a mite tungah lamdang thuhilhna – amaute in Pasian teeltuam mi hihna hamphat a ngahna thu pulaak hi. “Topa na Pasian un Egypt gam sungah note a dingin na muhna uhah a bawlte khempeuh tawh a kibangin, ze-etna, lim, nalamdang, gal, a vanglian le a thahatna le a lauhuai mahmah tawh pasian dang khat peuhpeuh in ama mite a dingin minamdang khat sung pan minam khat a va lak ding hanciam ngam ngei ahi hiam? (Thkna. 4:34). Cihnopna-ah Pasian in note adingin na lianpipi sem hi bek tham lo-in, note in na phawk theih nading a ol dingin bawl a, Ama na lianpi septe na mangngilh ngei peuhmah kei ding uh hi.\nThkna. 4:32–39 sim in. Topa in amaute phawk ding bang thu a gen hiam? Bang hangin tua thute a phawk ding uh thupi hiam?\nMoses in a mipihte tungah piansak thu a kipan a beisa thupiangte a pulaak hi; amaute adingin na khempeuh kibawl, kisem ahihna thu a dong hi. Amah in amaute tungah thugen hi bek lo-in amaute mahmah in tua thute a kantel ding leh a theihloh thute tungah dotna a nei dingin a sawl hi. Tua bangin Moses in mipite a thudotna tungtawnin amau mahmah in Topa nasepnate a phawk ding deihna hi. Tua hi-in a tawpna-ah Topa in a mite adingin na lianpipi a sepnate hangin Ama tungah bangzahin lungdamhuai hi lo hiam, cih a phawk ding uh hi. Pasian nasepnate lakah Egypt gam panin amaute suahtakna in a lamdang mahmah thupiang khat hi. Topa in Sinai-ah amaute a hopih hi; Amah meilompi sung pan mipi in Ama kammal a za thei dingin hopih a, Ama kammal in meikuang sung panin a hong pai hi.”\nThkna. 4:40 sim in. Tua ciangin a thukhupna-ah Moses in Pasian nasepnate lak panin a mipihte phawk ding bang thu a gen hiam?\nTopa in ngimna nei lo-in bangmah a sem kei hi. Amah in a mite a honkhia hi; Amah in amaute tawh a bawl a thuciam a tangtungsak hi. Amaute in Egypt panin honkhia-in Kamciam Gam a lutpih ding hi ta hi. Pasian in Ama sep ding khempeuh sem a tu-in eite in i sep dingte a sem dingin Amah in hong sawl hi; tua in Ama thu mang ding hi-in, a hamsa hi lo hi.\nKoi bangin Thuciam Thak hong hilh bangin Thuhilhkikna Bu in hotkhiatna thu hong hiam? Jesuh in eite ading bang sem hiam? Koi bangin ei adingin Ama sepnate hangin Ama tungah thukkik ding i hiam? (Mang. 14:12.)\nNa Mangngilh Loh nadingun Limtak ciamteh un\nThkna. 4:9, 23 sim in. Topa in bang sem dingin amaute sawl hiam? Bang hangin minamte adingin tua thuhilhna in thupi hiam?\nThkna. 4: 9, 23 sungah sepna (verb) nih om hi. “Limtak ciamteh” “mangngilh” cih kammalte kimu thei hi. Topa in Israelte tungah a gen thu in: na mangngilh khakloh nadingun limtak ciamteh un. Tua in Topa in nang adingin a sepna khempeu leh nang tawh a thuciam na mangngilh kei ding hi, cihna hi.\n“Limtak ciamteh” cih kammal in ‘smr’Thkna. 4:9sungah nang leh nang kikem in, ci-in kigelh hi. Thukhun Lui buppi-ah hih kammal in “keem,’ ‘ vil,’ ‘sia lo dingin keem,’ ‘cinna’ ci-in kigelh hi. A lamdangna-ah hih kammal in mawhna omna-in a kizang kammal khat hi; Topa in Adam tungah a piak huan a cing dingin a sawlna-ah hih kammal kizang hi (Pian. 2:15)\nTu-in Topa in a mite tungah thugen hi mah taleh mimal khat ciat in limtak kikepsiam ding kisam hi; tua hi keileh Ama i mangngilh ding hi. Hih munah mangngilh cih kammal in khanggui tampi a sawt khit ciangin phawkkik theih nawnlohna hi lo-in, thuciam piak a masuan tungah cilgil lohna, kinlohna pulaak hi. Tua hi-in Topa deih in amaute in kua hi-a, Pasian mai, a mipih Hebrew mite, khualmite leh namdangte mai-ah a nunzia ding Topa hilh bangin a nungta ding uh hi.\nThkna. 4:9; 6:7; 11:19 sim in. Ahi zongin a nunglamah a tate uh leh khangsawnte tungah bang hilh ding uh hiam? Amaute in a mangngilh loh nadingin amaute bangci huh ding na hiam?\nMoses in amaute phawk ding thute a gen khit ciangin, amaute in tua thute panin lampial lo dingin a hilh hi. Amaute in hih thute khangsawnte tung leh khangsawnsawnte tungah a hilhsawn ding uh hi. Khangsawnte in hih thute a za-in a theih ding uh kisam bek tham lo-in amaute adingin Topa nasepnate a gen kikkikna hangin a za mite in tua thute mangngilh lo-in a ciamteh thei ding uh hi. Tua hi-in tua bangin Topa nasepnate mangngilh loh nading lampi tua thute gen kikkik sangin a hoih zaw bang a om ding hiam?\nTopa tawh na nuntakkhopna mite tungah na pulaakna tungtawnin koi bangin midangte in thei bek tham lo-in nang mahmah adingin manpha hiam? Topa hong makaihnate na pulaakna tungtawnin Ama hong makaihna mangngilh lo dingin hong huh hiam?\nHun khatlai-in General Conference of Seventh-day Adventists ah kum 34 nasem pawlpi makai khat leh a zi in vanlengtualah vanlakna munah a van uh la dingin a pai uh leh amau van na om lo hi. A van a ngah kik nadingun tua mun mahah khukdini thungen uh hi. Kum tawlkhat khit ciangin a khualzinna panun hih vanlengtual vankoihna-ah van la dingin hong pai uh hi; hun khatlai mah bangin a van uh na om lo leuleu hi. A pasal in a zi kiangah “ lunghimawh ken, insurance company in hong piaksak inteh,” ci hi.\nHih thupiang ngaihsun-kawmin Thkna. 8:7–18 sim in. Topa in a mite tungah bang vauhilhkholhna gen hiam? Tua vauhilhna in tu-in nang leh kei adingin bang hong hilh hiam?\nAmaute in Topa tungah a cihtakna gah a at kik uh hi. Amaute in leitang hoih mahmah gam a luah banah “ tua gam a piang an kham mahmah uh a, kitangsap bangmah a nei kei uh hi.”(Thkna. 8:9) a gam uh in thupha tawh kidim hi; kham leh ngun, inn hoih nono tawh a kidim uh hi. Cihnopna-ah van leh nate tawh kidimin nuamtakin a nungta uh hi.\nTua leh bang thuak uh hiam? Tua bangin nuamtakin a om theihna uh, tua bang nate a pia, lawhcinna, daupai-na a pia Pasian a mangngilh uh hi (Thkna. 8:18).\nNuam takin a om hithiat uh ciangin, amaute in a beisa hun a sehnel gam sung amaute a makaih Topa leh Ama nasepnate a phawk nawn kei uh hi (Thkna. 1:19), amau leh amau siam kisa, pha kisa uh a, amau hihtheihna hangin a nuamsa kisa uh hi. Hih bang siatna sung a tunkhak ding uh Topa in vauhilhkhol tawntung hi. Ahi zongin Topa hilhkholhna ngah ta leh, amaute in Topa mangngilh veve uh hi.\nTua hi-in nuam takin a nuntak hun sung mahin Moses in a mipihte tungah a thuhilh in Topa thupha piakna hang bekin amaute in mi nuamsa hi-in, Topa piak nopsaknate hangin Amah a mangngilh khak loh ding uh hilh tawntung hi. Kum zalom tampi khit ciangin leitung nate hauhna hong khemna lauhuai-na thu, Jesuh mahmah in khaici vawhpa thugentehna tawh hong hilh hi (Mark 4:19).\nBangzahin sum leh paai, van leh nate tawh kidim mite hi mah taleng, leitung si le sa tawh kidim mihing ihih manin leitung nate tawh nopsakna in gimna hong tunpih thei hi. Hih in leitung hauhna panin a piang thei lauhuai bang thute hong hilh hiam? Bangci bangin leitung hauhna in leitung siatnate sung pan a hong Honkhiapa hong mangngilh-sakkha thei hiam?\nSila-in na Om hunte phawk un\nThkna.5:15; 6:12; 15:15; 16:3, 12 leh 24:18, 22 sim in. Amaute in bang thute mangngilh lo dingin Topa in a deih hiam? Bang hang hi ding hiam?\nI gensa bangin Thukhun Lui buppi in Topa in Egypt panin Israelte Paikhiatna thu, na lamdang takin a hotkhiatna thute a phawksak tawntung hi. Tuni dongin, kum tul tampi paikhin taleh, Jewte in Paisanpawi bawlbawl uh hi; hih pawi in Topa in Egypt panin a mite a hotkhiatna a phawk nading uh ahi hi. “Amah in hong ciamsa bangin Topa in note hong piak ding leitang na tun uh ciangin hih ngeina na zui ding uh hi. Na tate un note kiangah, ‘Hih banga hihna pen bang a cih nopna ahi hiam?’ hong cih ciangin, note in, ‘Topa’ Paisanna hangin biakpiakna ahi hi. Amah in eite’ innkuante hong khawi-in Egypt mite a thah lai-in Egypt gam sungah Israel innkuante paisan hi,’ na ci ding uh hi,” a ci hi.\nMite in a lu uh kunin Pasian a bia uh hi” (Pai. 12:25–27).\nTuhun pawlpi adingin Paisanpawi in Khrih sungah kingah hotkhiatna a limcingkhol hi. “Khrih in eite Paisanpawi tuuno dingin thahna a hong thuak khin zo hi” (1 Kor. 5:7).\nEph. 2:8–13 sim in. Gentile thu-um mite in a phawk dingun amaute tungah bang thu kihilh hiam? Koi bangin Hebrewte tungah kigen Thuhilhkikna hong hilh thute mah pulaakkik hiam?\nPaul in Gentile thu-um mite tung a gen thu in Khrih sungah Topa nasepnate, bang panin hotkhia, cihte a phawk nadingun a hilh hi. Tu-a dinmun a tuntheihna uh in Pasian hehpihna in amaute a makaihna hang hi, cih a hilh hi. Tu-in amau nopsaknate in Pasian hehpihna hangin nuamsa uh hi. Israelte bang mahin eite in zong Pasian nasepnate a phawk dingin hong deih hi. even though they were “strangers from the covenants of promise,” that made them who they were in Christ Jesus.\nSehnel gamlak a Jewte, Ephesus a Khristiante ahih keileh Seventh-day Adventist khat peuhpeuh in Khrih sungah Pasian nasepnate mangngilh lo-in i phawk tawntung ding thupi mahmah hi lo hiam? Tua hi-in ni khatin nai khat sung peuhmah Khrih nunzia lungngaih nading hunin zang thei hi lehang bangzahin hoih ding hiam? A suahtung a kipan, a nasepnate khat khit khat a ban a banin, a diakdiakin a hun nununga a thuaknate lungngai ding kisam hi. Eite adingin Khrih hong thuaknate lungngai-ngai hi lehang Amah i muanna, amah i itna hong khang semsem ding a, i nuntakna in Ama lungsim tawh pumkhat hong suak ding hi.” Ellen G. White, The Desire of Ages, p. 83.\nNgaihsutbeh Ding: “Pasian migitna leh a hehpihna in bangzahin lianin thuk hiam? A etlawm mahmah sakhi-tuihup pen mihingte tawh a thuciamna limla dingin meeilomte akah a koih pen lamdang hi. Topa in tua sakhi-tuihup amuh ciangin a thuciam aphawk ding hi, ci-in genkhia hi. Mangngilh thei ding cihna hi lo-in, eite theih theih ding leh Amah i tel zawk nadingin mihing kampau hong zangh ahi zaw hi. Khangsawnte insakhi-tuihup amuh uh ciangin a nu leh a pate uh a dot uh ciangin tuiciin tunna tangthu geen a gen kikkik dingun Pasian in a deih hi. Sangpenpa in hih sakhi-tuihup tungtawnin leitungah tuiciin hong tungkik ngei nawn lo ding hi, cih a hilhcian hi. Tua bangin khang khat khit khangah mite in Pasian in mite a itzia thei-in Amah a muan semsem ding uh deih hi.”Ellen G. White, Patriarchs and Prophets, pp. 106, 107.\nKhristian hong khankhiat a kipan tuhun pawlpi nopsak bangin a nuamsa pawlpi om lo hi. Tua bang cihtheihna in bang huzaap nei hiam? Thu upna-ah huzaap lianpi nei hi. Leitung van leh na tawh kidim nuntakna-ah Khristian nunzia ding pumpi deihna nialna, kipiakna cihte a hat zaw hiam? A tam zaw-ah leitung nopsakna lian semsem, neih leh lam hau semsem Pasian tungah kingakna, Amah muanna kiam semsem hi. Hauhna, nopsaknate in deihhuai mah hi; ahi zongin Pasian tawh i kizopna-ah lauhuai-na thaang tampi om hi.\n1. Mun khat leh mun khatah leitung nate hauhna tehna kibang lo hi mah taleh, koi bangin leitung hauhna in thu zuihna leh thu upna tungah huzaap nei hiam? Bangci bang lampi in sumhauhna in thu upna-ah lauhuai-nate panin hong dal thei ding hiam?\n2. Na lawmte tawh Khrih a hun nunungte kikum in; Pasian hong itna bang thute na mu thei hiam? Bang hangin tua itna mangngilh loh ding kisam hiam? Pasian hoihna a pulaak a dangdangte zong om a, bang hangin tua thute phawk tawntung ding kul hiam?\n3. Lai Siangtho hong hilh taleh, leitung mipil tampi in leitung tuiciin thu um lo uh hi. Tampi mah in Pasian in ni guk sungin na khempeuh piangsak hi, ci-in um lo uh hi. Piansakna a hong phawksakkik ni sagih Sabbath ah hong piak, mi tampi in a nial uh hi. Hih thute in kimlepaam panin upna tungah lian takin susia thei hi, cih hong hilh hi lo hiam?


timestamp: atn

url: =Mi tampite ading a manpha khinkhian mikhat ~ Lian Tuang :: ZOMI DAILY\nMi tampite ading a manpha khinkhian mikhat ~ Lian Tuang\nposted on 4 February 2020 at 9:53 pm Lomkholna: Article, Liantuang\n2015 kum bul pawl a kipan ka pa pen cidam mahmah khat ahih hangin an a nek tui a dawn ciangin thalh thei zel hi. Hih pen thulam dang pi in ngaihsun loin ka om lel uh hi.\n2015 kum bei kuan lam ciangin an valh ding nangawn hamsa pian ahih manin zoto ka kilah uh leh a tawl ah sa bawk pian khat om in a manlang theithei in Zangkong lam mah zuan dingin ong kisawl mawk hi.\nZangkong a private zatote ah hoih takin a vel dekdek khit ciangun ka pa ngawl a sabawk pen cancer kipan nuam hi a, mei tawh hang leng (Tharaphy) leng hoih kik lel ding hi cih din mun ahi hi.\nMei ah hanna ding (Tharaphy) mun pen mun thum bang om hi. 1) kumpi zatopi 2) Pinlong private zatopi 3) galkap zato ahi hi. Kumpi zato ah ka dawp uh ciangin a tawm pen kha khat ngak kul ding ci mawk hi. Natna nasia lua lo banah a mai ah a ngak a kigual mi na tam khin hi. Pinlong private zato ka dawp leuleu ciangin lem mahmah sam ahih hangin sum tam bei tuak lua mahmah ahih manin ka maingap het kei pah hi.\nGalkap zato pen kilamen ngam hetlo kawmkawm mah in Col. Vungh Suan Thang ka hopih uh hi. Aman ka pa zato laite hoih tak ong vel sak in hoih takin ong hopih hiathiat hi. Lai khat ong at sak in hih tawh galkap zato lupna 500 ah na pai un ci in ong pia hi\nA zingciangin tua lai mah masuan in ka pata un galkap zato ka pai pah uh hi. Nat le sat banah theih ngei loh mun ahih manin lungneu in mi khempeuh mit-hek ki en liplep uhi. Ka lai puak uh ka pia uhi. Counter pam ah ka ding lingleng uhi. Lai a muh ciangun galkap zato nasemte in ong en ngeingai uhi. Tutna ah a tu dingin a sawl henhan uhi. Admition piakna counter ah ong pai sak loin ka tutna mun ah amau ong pai in zato lai teng ong et sak in admission zong ka tutna munah ong bawl sak zaw uhi.\nA den ciang galkap santhum khat in special khan ah ong paipih in thawlpi ong khai hi. Thawlpi khai sungin Colonel khat le Captain nih ong pai in, ka pa kiangah Col Vungh Suan Thang pen ka it mahmah ka zahtak mahmah uh ka siapa uh ahi hi. Amah pen mi dik mahmah mi kiniamkhiat mahmah, biakna a hat mahmah khat ahi hi. Na lung nuam sak in. Natna mei han ding ( Tharaphy ) pen zingciang kipan thei pah ding hi. Mei han sungteng zato ah na om nop leh zong a lem thei pen dingin ong vaihawm sak ding ung ci in maingap le itbawl takin hopih hi.\nLungdam cih ding sangin lamdang ka sazaw mai uh hi. Ka mang hiam ka tak hiam ka ci liang uhi. Thanemna lungneuna tampi tawh ka om lai takun lamet hetlohna mun panin itna lainatna thupi takin ka ngah zenzen uh lamdang sa in a kamka mai ka hi uhi.\nSpecial khan sung ahih hangin ko pata nangawn hoih tak kiho kha loin galkap siavuan siamah a neu a lian ong paipai in no Colonel VSThang mel theihte maw ci in ong hopih tangtang uhi. Tha ong pia ngeingai in kisapna om bangbang ong gen ziauziau un, ko tungah Cololnel pa in thupha tampi ong bawl hi. Amah pen ka it mahmah ka zahtak mahmah uhi ci phapha in Colonel pa tunga a lungdamna a itna thute ko pata tungah ong gengen mai uhi.\nZatui bei ciangin ka pa in “ciluang na lah hi sam lo I hih teh ciah lel ni, zin pan in ni sim mah in zato zuan kik zaw ni” ci in a ngaihsutna ong gen hi.\nTua ni a kipan kha nih sung vilvel nisim in galkap zato ah maingal tak le inntek takin ka pai uh a, tua khit ciangin cidam in Inn ( Tedim ) ka ciah kik thei uhi.\nHih thu I gen kik ciangin Col Vungh Suan Thang tungah genzawh loh lungdam leh a diak in ama nuntakna pha tawh u le nau minam buk bek hi loin biakna nangawn a twisang mahmah Lt.Col. Vungh Suan Thang bang mi manpha mahmah I neih lam a gen nuam I hi hi.\nAmah bangin ama nasepna mun ah minam dang biakna dangte nangawn in it in ong zahtak sak ding mi manpha tampi I neih beh nading I thungetna hi sak ciat ni. Lian Tuang\nPrevious: Sianmang Hawmtel Movie sungpan ka ngahkhak thu 8\nNext: Zomiten Copyright protection zahtak tek ni: Atheih huai US copyright act\nMalaysia ah Chin tekhat Rakhine te’n temta tawh dawtliam\nSarah leh Thukhensat khialhna hang anungsang thute ~ Pau Do Lian\nZi le Pasal neihhun ~ Mang Ngaih Cin


url: =HEI ah Mental Health Training om ding :: ZOMI DAILY\nposted on 8 March 2016 at 11:16 am Lomkholna: Malaysia, News, ZAM, Zomi\nKum sialin Health Equity Initiative (HEI) te makaihna tawh a kinei den Mental Health Training Course pen tukum 2016 ading in asawt lo in kipan ta ding hi. HEI pen Malaysia Kuala Lumpur bulphuh in 2007 kum in a kipankhia NGO khat hi in, gambel (refugee & asylum Seeker) te leh a kinengniam mite (marginalised group) panpih in cidamna ding kibawl kidonnate ah deidan om lo in ngah theihna ding asem phadiakte ahi uh hi.\nTraining hun pen kha 8 sung peuhmah sawt ding a, nipi kaalkhat in khatvei ta (a tamzaw Saturday) hi ding hi. Training kah zah a tawmpen 80% a ngahte bek Certificate pahtawina kipia theid ing hi.\nHEI pen lungkham sinkhamna leh deidanna, nenniamna tuamtuam tawh kidim Malaysia gambelte nuntak khuasakzia hong telpih mahmah kipawlna khat zong a hihi. Hih lungkhamna te koici kantan zawh ding, kipawl khopna bulphuh in koici thalak ding, lungsim pumpi leh kha cidamna a khan theihna ding leh damlohna a om lohna dingin kikoici dal kholh ding cihte hong sinsak ding uh hi.\nTua tham lo in a theih huai thumanpha tampite mipil misaim ten hong hilh in hong sinsak ziahziah ding uh hi. Mangpau thei lo cih kuitung sak kei inla, sinnopna lungsim leh mite ading thupha bawl nopna lungsim na neih naak leh kah sawm hamtang in. Kisik lo ding hiteh. Kamphen zong om den dinga, na lamsaap leh na anman ding zong hong guan lai ding uh hi.\nLunghiang lo in na lunggulh zahzah dong thei, kan thei in sin theihna ding hunhoih akihon laitak ahihi. A lunglut ten min piak theih ni a nunung pen 21 March 2016 (Monday) hi a, ZAM zumah Application Form nongbawl nading un kong zasaksawn uhhi. ZAM iNFO\nPrevious: US gamsung khualzinna pawlkhat – 66\nNext: Malaysia gamsung ah Zomi mimang 5 tak om\nThuthak Tomkimcing 21 Sep 2014


url: =US gamsung khualzinna pawlkhat – 73 :: ZOMI DAILY\nUS gamsung khualzinna pawlkhat – 73\nposted on 15 March 2016 at 8:00 am Lomkholna: Article, Awnzapau\nSan Antonio ah Zan Li Taam\nLungmuang lua kisa teu in khanglo khinsapi mah kiheihei kawm leh khepimuk pei velvel kawmkawm sa in ka tho zok kei uh a, ka thawh uh ciangin zingsang nai 9:00AM hong satta hi. Ko hong kha Gel Tuang leh a lawmpa pen zingtung mahin na ciahkik uhhi. Hih lai tung buang ci in zing leh thai ah Houston khawng ka pai sawm uh leh Houston a Sky Tuang (Pa Go Than Tuang) pen na om lo in Garden City, Kansas ah Asia pan Indiante thum sum man la aa, Houston pan a va puak laitak na hi citciat hi.\nNitak lam ciangin San Antonio khuasung ka vak kawikawi uhhi. Austin pen Texas State ii khuapi ahih hangin a khua lian khollo hi. Austin khuapi nawl a khua khat ci in ka neu et khak zenzen leh Austin zong sangin San Antonio khua lian zaw kasa hi. Tua mah bangin USA bupah khua lianpen 7th na ah om hi. Kum 2015 kumciang a International SDA Conference bawl nang’ tembaw tawh kibang a kilam innpi ‘Alamo Dome’ zong ka en pak uhhi. America a tower sang pente lakah kihel ‘Tower of Americas’ zong ka gal-et phot tadih uhhi.\nA khuasung a khua lui lam paina ah ka pai uh leh innlui vive tamin inn kilamdan zong khanglui inn vive dan ahihi. Tua kimtengah Mexicante tam tenh mahmah hi na ci uhhi. US ah Texas, Arizona, Oklahoma state te pen cowboy tamna gam hi a, San Antonio zong Cowboy te khuapi mah hi in, San Antonio Rodeo cih khawng minthang mahmah hi. Tudong mah sakol tuan kidemna khawng paksak mahmah thupisak mahmah uhhi. A khuasungah river walk ci in luidung/gundung zui a lamsiauhna, gundungah gunkuang tung a vak kawikawina cih khawng omsak uhhi.\nSDA Church ah Kikhawm\nA u Paupu zong Austin pan hong zingtun in SDA church ah Cingneute innkuan teng tawh ka kikhawm uhhi. Ko kikhopni in neekkhawm ni hi in Paupu in no a’ in tumdang kha ding a hihteh nong kihel kei uh leh zong phamawh kei hong ci a, ko zong thukim pahin munkhat ah tu in amau gamtat zia ka en niloh uhhi.\nAmau pen Baptist te zat dan in zang ziau het lo aa khat leh khat thu kingetsak tek in a khe uh kisilsak uh hi. Tua zawh ciangin neekkhawm hawm pan uhhi. Lipkhap huaisak in thupi bawl mahmah uhhi. Neekkhawm hawm khitteh sumdong pah lo in a man khitteh kongkhak gei ah ngunhai gol mahmah khat tawh na ngak uh a, tua lai ah ciah kawmin kipia thei hi.\nBiakinn pan ka man uh ciangin Lunnu leh Muangmuang lobuang ka vekpi un khuasung North Star Mall sung a Chinese Gourmet ah an ka ne uhhi. Tua lai ah nasem aa om Tuipi khua pan tangvalno khat leh Haupi/Thangkhal pan nupa khat tawh ka kimu thei kha uhhi. An ka neek khit uh ciangin, Lunnupa bel a nasepna ah paikik kul ahih manin hong zuisuak nawnlo in ko Taangtaangte nuta leh a u Paupu tawh Tower of the Americas ah ka kah uhhi. Tua tower naii teng mahmah khat ah inn lianpi tembaw meldan zawl penpan a kilam khat om a, a u Paupu in 2015 ciang a, leitung bup SDA khawmpi kibawlna ding hi hong ci hi.\nHih Tower of the America hong piankhiat kipatna pen, ‘San Antonio World’s Fair’ dawnna in khuasung a laizang santak mah ahi, HemisFair Park sungah 1968 kumin akilam hi a, a sanna 750ft sang hi. Washington Monument sangin 67ft sang zaw in Washington State aa om Seattle Space Needle sang’ in 87ft sang zaw hi. USA gambupah Las Vegas khua a, Las Vegas Stratosphere Tower zom in a sang pen nihna ahihi.\nMaan tawh ki-um mikang pau in elevator/lift eipau in kahtoh leh tuahsukna ‘bawmleng’ tawh kipai a, kahtoh/tuahsuk kawmkawmin kim leh pam kikhuakha thei hi. Khuadakna ding a dawntuai ah observation deck thuap nih om hi. Akipei kawmkawm ansai, dawn theih a tuamtuam tawh kithuah om hi. Anneek pawi bawlna ding banquet room leh kimuhtuahna thu kikupna ding meeting room zong om hi. Akinaitak a muhtheih ettheih dingin khuadakna sungah telescope zong kikoih hi. Akhua zai in inn zong tam mahmah napi’n a khuasungah innsang pipite om naii lo bilbel hi.\nPrevious: Turkey khuasung ah Suicide Car Bomb hangin mi 34 si\nNext: Mipi Muhpih Mopawi ~ Hau Za Cin\nTulaai Leitung Thuthang Tuamtuam Updates March 11, 2015\nBiography of Dr James Suan Za Don\nZunkhum natna le theihhuai (Diabetes)\nKhen ding Gawm, Gawm ding Khen\nBui a phakkuan atawp ~ Job Cinpi\nChristian Hymn te’ tangthu: Dai Dide! Zan Siangtho!\nMalaysia thongsung ah Refugee asi tam cih kipulakkhia ahih manin thunei te’n kancianding\nTg. Suan Kam Lian (Hatlangh) ii luanghawm Malaysia pan Anlangh khua ah ki puading


url: =Tulaai Leitung Thuthang Tuamtuam Updates November 3, 2014 :: ZOMI DAILY\nposted on 4 November 2014 at 1:46 pm Lomkholna: Khawmpau, Myanmar, News, World, Zomi\n· Migilo khamul chiapchuap te aphulsiat zawh kum 13 aphakhin USA gam New York khuapi a om WTC munteek a kilam Innpi November 3, 2014 ni in kizosianta a honnapawipi nasiatak in kikham hi. Hih Innthak peen pi 1,775 saang in Dollar Awn 3,600 bei a kilam kik ahihman in USA gambup ah Inn saangpeen ahihi. Inn nupa kuipi nih etlawmtak a kilam hinapi 2001 kum in khamul te in phulzan uha, mi 2,700 vaal in sihlawh hi. Tu in US kumpi zum pawlkhat leh Conde Nest, China Center cihte omkhin zo a Company tuamtuam te kawmtheihding in zong kibawl ahihi.\n· Kawlgam gaalkaap Maangpi Min Aung Hlai gamsung daihna zong vaaihawm zonaailo pi in Belarus gam ah November 3, 2014 ni in gamsung nasep zo mahmah bankeek in vangaih hawh tadih hi. Tuabek hilo in USA tawh ui le ak abanglaaitak ahi Russia gam vanawk a, Moscow khuapi vanleengtual ah tawmvei atawlngak sung in Russia gam Gaalkaap zalian pawlkhat tawh kimukhawm uha, gamnih gaalsiamna lam ma pangkhawm ding in thukikupna nei mawk uhhi. US President Obama Kawlgam ongzinding tawh kinaaisim laailaai ahihman in Aung San ngian zatsawmzeel maw cin mipawlkhat in a upmawhna uh gen uhhi.\n· Nigeria gam nisuahna lam a teeng minamtawm Shia Muslim biakna zuite teenna Potiskum khua sung a om Biak Inn khat ah bungbu seuseu a thungen a om mipi lak ah November 3, 2014 ni in migilo pawlkhat bomb tawh puakkham khawm uha, mi 15 si in tampi tak liam uhhi. Kua khutma kitheilo hinapi in Boko Haram migilo te hikhading in lam en uhhi. Bomb puahzawh asawtlo in paltan te ongtungpah uha, akiim a om migilo hiding a upmawh mi 5 kaplum uhhi.\n· Pakistan gam leh India gamgi Wagah kongkhak pi ah November 2,2014 ni in Dialkhaai khiatpawi bawl in Utongpa kitunuam bang in Paltan te khe saangkhai kawm in dianglenlen in om uh ahihman in mipi ten muhnopsalua a et zihziah laaitak Pakistan gamlampang ah migilo singam pawlkhat in apumpi uhtawh bomb puakkham sak khawm uha, mi 55 si in 100 liam uhhi. Misite ahihleh November 3, 2014 ni in Punjab Province sung ah kivui a zato lum pawlkhat zong damlam manawhlo ci in zato ten gen uhhi. Hi thu hang in UN General Secretary Mr Ban Ki Moon alaaitang anat velval na leh misite adahpih laai November 3, 2014 ni in puak hi. India leh Pakistan gaalkaapten ahihleh pata lautuanlo ci in amau leitangtung tuak Wagah kongpi kiim ah awngziahziah laai veve uhhi.\n· Turkey gam Istanbul khuapi pan gamla lualo Bosphorus acihna mun tuipi tung ah Refugee mi 40 kiim apua Tembaw khat November 3, 2014 ni in kibung a mi 24 asisa in tui sungpan Turkey mihonkhiate kaaikhia uha adangteng Black Sea tuipi sung ah azosaanlaaitak uh ahihi. Hih Refugee te peen Middle East pan EU khawk ahi Romania leh Bulgaria gam luutsimding a mipua puaisate tung sumtampi apia uh ci hi. Tembaw neu mahmah napin mitampi pua uh ahihman in kibung hi ci in mit a amuten gen uhhi. Turkey gam peen Middle East Refugee te kantandenna gamkhat zong ahihi. Kawlgam pan Malaysia pai bang ongphawk sak hanhan ei\n· Iraq gam sung a mingawngtan pawl ahi ISIS migilo te in tuniciang Iraq gamsung a minam neu khat ahi Suni te 322 kido cihbang hihetlo in agawh in golum ta uhhi ci in Iraq’s Ministry of Human Rights ten November 3, 2014 ni in taangkokhia uhhi. Tualo adang ISIS te milomgawhna anunung peen zong ahipah November 1 ni in Albu Nimr minamneu te 75 a innphualzang ciatpan un samkhia in golum uha hih 75 lak ah naupangno 9 leh numei 6 kihel ci in genbeh uhhi.\n· Syria gamsung a om IS migilo pawl in Homs khawk sung a om Meitui laakna phualpi Syria kumpi tetawh kaalkhat vilvel kakinuai khit uhciang ko khutsung ongtung peetpeet ta hi ci in November 3, 2014 ni in taangkokhia uhhi. Hi tawh kizawitawn mah in Suni Islamist Group ten Social Media ah IS ten Jahar meitui khuuk ah IS dialkhai akhaizihziahna uh maan 18 suahsak uhhi. November 2 ni zong Jahar khuakiim a om Mahr meitui khuk leh Syria gaalkaap te tungpan gaalvan hoih nono, mawtaw,tanks cihte pawlkhat IS migilo ten laaksak uhhi. US leh apawlten vanlampan beltung khiatkhiat himah leh koiteng khiat mawk uhhiam IS te peen haat tektek lam manawh uhhi.\n· Libya gam I khuapi nihna ahi Benghazi khuapi Islamist Militias te khutsung pan laakkik zawhnading in Libya gaalkaap ten gaalsimna November 3, 2014 ni in khuapi sung ah nei uha, mipi te kiheemkhia ding thupia in khuapi sung ahihleh kanpuak kanbang in meikhu in tuamcip hi. Athupoi phadiak ah khua sungmi te mahmah in amau le amau thau bawltawm in Islamist militias te panpih kawmkawm uhhi.\n· Tulaaitak Leitung phial ten Online tungtawn in akilungluut mahmah leh nisim atulsawmlom vei akihawmsawn ziahziah thukhat peen “ Angle Of Kobane” cih hi a, hihpeen kuahiam cihleh Kurdish gaalkaap Lia Rehana ahihi. Lia Rehana peen numei san ahihhang gaalhaang gaalsiam mahmah a amahbek in IS ngawntan migilote 100 vaal thatlum ci hi. Alim pen anuai a ituansaknu ahihi. Amah peen IS ten ngawntan hi ci in October 5,2014 ni in thuhtang manlo kihawmkhia ziahziah a ahizong in October 13 ni in IS mi 100 that hi cihthu ging leuleu ahihmna in leitung in lungluutmahmah in si maw hing theinuam in khuaiphul kibang litlit hi.\nPrevious: Lim le Ceptehna (Signs and Symbols)


url: =ZIUSA pan Lungdamna: Zinmangte’n lawhcing takin innlam zuanta ding :: ZOMI DAILY\nposted on 10 December 2014 at 8:22 am Lomkholna: News, ZIUSA, Zomi\nDear … muan leh suan, zahtak, it leh ngaih;\nZIUSA kipawlna sung a mapanpih Lawm leh Gualte,\nZomi laizom u leh nau, nu leh pate aw,\nAkua mahpeuh cidam in vai a ding zo dingin hong lam-en ingh.\nKei leh ka mapanpih ZIUSA EC panmunlen tengzong cidam in ma ka pang thei uhhi.\nZIUSA maban zawhna thu khat hong kopak nuam ingh.\nJuly kha sung a ih bawl, Zomi Khawmpi USA 2014 pawipi ah Zinmang in ahong pangdingin ih cial, Pu Gin Kam Lian leh azi Pi Ciin Khawm Cing, leh Sianu Cingsan (Man Suan Cing)-te, Khawmpi khitciang in US gam sung a om Zomi-te hong pha kawikawi in, kha nga val ahong\ntaamkhit uh ciangin, inn lam zuan dingin dingkhiata uhhi. Amaute tawh ih kikholhna pen nuam ih sak mahmah hangin, a maban un nangak gige ahih manin, mai anawt uh ahi hi. Lam khat panin, ZIUSA kipawlna vaihawmna tawh US gam sung a om Zomi-te pangkhawm in Khawmpi lawhcing takin ih bawlkhit ciang, ih Zinmangte zong cidam lungnuam takin innlam azuankik zo uh ahih manin, Maban Lawhcinna hi ci in lungdam thu hong pulak ingh.\nSianu Cingsan pen hih lai ka gelh laitak, Dec. 9, 2014 ni in, Los Angeles pan Singapore tawnin Yangon azuan Vanleng tung ah atuang ding hita hi. Pu Kamlian-te nupa pen Dec. 11, 2014 nitak in, San Francisco pan Taipei tawnin Yangon zuan ding uhhi. Zingmang dang khat ahi, Tg. Biamung pen Khawmpi amanzawh asawtlo in sangkahna zom dingin ahong ciahsanpah ahi hi.\nZomi Khawmpi USA pawipi hong siim in, Zinmangpi in ahong pang amau teng tung ah, ZIUSA kipawlna leh US gam sung a om Zomi-te tang’in, khat vei, lungdamna thu ih kokik hi. Maban tampi nusia in, hun leh vai tampi hong pia a, tha leh ngal, nei leh lam tampi ahong paikhia, thu leh la tawh, lasakna tawh US gam a om Zomi-te hong veh, Pu Kamlian, Pi Cingno, Sianu Cingsan, Tg. Biamung-te tung ah ih lungdamna lian mahmah a, hici bang a hong zinna uh a gah limci mahmah hi cih kimu sinsen thei hi. Amaute tawh Anungta Pasian hong omkhawm henla, a zinna a ciahna panin nisim maban a kalsuannate ah cidam lungnuam takin mainawt in, lawhcinna angahna ding un thu ih ngetsak hi. Anungta Pasian in thupha hong piaksak tahen.\nZinmangte inzong, ZIUSA kipawlna Makaite, Tangmite a kipan, a munmun a om Zomi Innkuan kipawlna Makaite, Pawlmite khempeuh tung ah lungdamna hong ko uh ahih manin, vaikhakna bangin hih lai tawh hong gensawn hi ingh.\nTuipi galkai Zomi-te sung pan US gam sung a om Zomi-te pen thupha asangdiak ahihna tawh kizui in, gam leh minam itna tawh piakkhiatna zong kihat mahmah hi cih thu, tutung a Zinmangte khualzinna sung panin ih mu thei hi. Pu Kamlian-te leh Sianu Cingsan pen ZIUSA kipawlna leh US gam sung a om Zomi-te’n sunsiah limci mahmah kitun zotuak hi cih thu zong hong gen uh a, nakpi takin angtan huai hi. Zomi-te sunsiah tunna tawh vaitun nuamtuam mahmah ding cih thu theihpih ihhih manin ih lung a kim mahmah hi.\nMailam ah hici bangmah in pangkhawm in, ih gam leh lei vai, ih minam vaite ah ma pangkhawm zelni ci in, lungdamna thu hong pulak ingh.\nPrevious: Maldives gamah tuisik dawnding omlo in cimawh mahmah\nNext: Tulaai Leitung Thuthang Tuamtuam Updates Dec 9, 2014\nVideo: Shah Alam sung aom Suai zuakna abuluh guta te’n bangmah guzolo in ciahkhiakik\nKachin, Hpakant suangkhuk ah mencim leitolh leuleu in mi 15 si, 46 liam


url: =PUANSILH IN KHEM ~ TBC-Y\nPUANSILH IN KHEM\nPosted on Sunday, March 09, 2014by Siam Kim\n2 Peter 2:1-3, 12-19\nKamsang zuaute na kidawm un, amaute pen a kihtak huai keivomte hi uha, tuumul silh-in hong pai ding uh hi._Matthai 7:15\nUtah mualtung tengah bicycle tuangin a om laitak, Coty Creighton in adangte tawh a kibanglo keel khat galmuh hi. A kiangnai ah va en phei-in a omleh, tua keel asak pen mihing hi-in keel tawh kibanga puansilh na hizaw hi. Tua pa tungah thu a kidot ciangin amah pen sabeng dinga kithawina puansilh a bawl khat na hi citciat a, kisinna-in a silh ahihlam gen hi.\nJesuh in: “Kamsang zuaute na kidawm un, amaute pen a kihtak huai keivomte hi uha, tuumul silh-in hong pai ding uh hi” (Matt. 7:15) ci hi. Sia maanlote in Kha Siangtho’ gah gahlo uh hi (Gal. 5:22-23). Amaute pen “cilesa’ deihna bangin gamta uha... thuhilhna ngailo uh hi” (2 Peter 2:10). Amaute pen hangsanin, amau’ thubek thu sa uha, huaiham lai uh hi (tg. 10,14). Amau’ deihna bekin gamta uha, mite lamkhialsak uh hi (tg. 3). Lai Siangtho in tua bang makaite pen siatna lam manawh-in ngaihsun a, thungaihsun lo, thu ginalo ngaihsunte bek in pawlpih ding ci-in gen hi (tg. 1-2).\nTuucing hoih Jesuh in ama’ ading bek enlo-in, a nuntakna hong kipia hi. Pasian in ahoihlo thuhilhna a neite khemsa aa om ding hong phallo hi. Eite hong khem thei thuhilhna khempeuh theitel-in, amah i zuih ding hong deih hi – Amah eite zuih ding tuucing hoih ahi hi.–Jennifer Benson Schuldt\nJesuh a min sungah\nKhuk khempeuh khuk dinin;\nKam khempeuh in\nAma’ minthanna phat ding uh hi. – Noel\nNa khempeuh aih zelzel theih hinapi, Khris bekmah hi tawntung hi.


url: =Italy te’n Mandalay ah dawnding tuisiang vaihawm sakding :: ZOMI DAILY\nposted on 9 February 2018 at 9:11 pm Lomkholna: Mandalay, Myanmar, News, Sawltak\nItaly gamsung aom Technology Company khatin Mandalay ah tuisiang bawlnading thuahsakding cih MMTimes pan kiza hi. Tua abawlsakding Company pen Italy, Milan-headquartered De Nora Water Technologies ahihi.\nMadalay aom inn 60,000 Households te tuinekding asiansak nading akisam Equipment te thuahsak in, tuisiang bawlna Purity Water thuahsakding cihi. Tua naseppen Pyigyitagon Township sungah aki panpanta ahihi.\nHih abawlsakding Company tepen leitung ah Water Treatment Technologies lamsang ah aliampenpen “world’s largest manufacturers of water treat-ment technologies” ahihi.\nHih vaihawmna pen abeisa Semtember 2016 kumsungin Japan’s Tobishima Corporation leh Myanmar Government te ii thukim bawlna tawh aki vaihawmding ahihi.\nHih Project ah Pipe thak, tuikhukthak, Pump leh Water Meter tepen nung October in akipankhin hi a, tukum July khasung in zawhsiangding in akigeel ahihi.\nDe Nora Water Technologies te’n “brine electro-chlorination system” zangin khuasung mipi te dawnding tuisiang “Drinking Water” abawlsakding ahihi. Hih De Nora te ii zat System pen adang Company te zat “traditional gas chlorination method” tawh kibanglo in hoihzaw, muanhuaizaw hi.\nDe Nora te genkhiatna ah khuasung mipi te cidamna Hygiene tawh kituak in tuisiang bawlding pen thupi mahmah hi. Adang khuatuamtuamte genloh, Yangon leh Mandalay khuapite ahzong tuisiang pen kisam mahmahlai hi. Mun pawlkhat ah tuisiang genloh, tuisik ngiatzong kicingzo nailo hi.\nMore: Tourism: Mandalay ah gamdangmi khualzin tamsemsem\nTuisiang pen innsung ah zatding in athupibek hilo a, setzung Industries tuamtuam leh lokhawhna Agriculture ahzong tuisiang zatding athupi mahmah ahihi ci’n genkhia uhhi.\nHih De Nora Company te’n Myanmar gambup “Countrywide” ah tuisiang aki ngahtheih nadingin hanciam totoding uh cih kiza hi. Sawltak #zomidaily\nPrevious: Vondeih Kep Ding – 130 (Dimno’ Pa)\nNext: “Pasian’ Sound Box” vai genta ni e maw!\nTuni ciang’n gamvai dinmun ~ Bob Tuangpi\nCIMB Company nasem te’n azi nausuak kep hunding khakhatsung khasum katlo in khuan ngahta


url: =MSS 11: Khensatna Lianpi Bawlna - Zomi Adventist Innkuan\nKhensatna Lianpi Bawlna\nPaula Cristina Ghibut, 18\nRomania; March 14\nKhensatna lianpi na bawl ding ciangin koi bangin na bawlzel hiam?\nPaula Cristina Ghibut in khensatna thupi mahmah khat bawl ding nei hi. Tua hun lai-in amah Romania ah tan 8 kah a, kum 14 pha hi. High School koi lai-ah kah ding, cih a ma’ khensat ding ahi hi.\nPaula sang siamah suak nuam hi. Amau geinai-a, kumpi sangah siamah sin theih nading mun zong om hi. Ahi zongin amah pen a neu pan kipan in, Adventist sangah a khangkhia ahi hi. Adventist sangah Science track bek ki sin sak hi.\nPaula in north-central Romania gam-a, Targu Mures khua, a inn vuah thu ngen-in Lai Siangtho a sim hi. Adventist pawlpi phuan khia te lak ah khat ahi, Ellen G. White laigelhte panin laigual pawl khat sim in, a nulepate tawh kikum khawm zel hi.\nTua bangin a simsim leh ‘Adventist naupangte in leitung khuavak a hi dingin kumpi sangte ah sang a kah huai na hong mu khia hi. E G White’ gelh mah ahi, “Counsels to Parents, Teachers, and Students,” cih laibu sungah, “Khris nungzuite in, leitung mite tawh tat le heek dante leh nekna dawnna te ah a ki bat loh ding uh hi bek a, amau guak tuam om, tuam tat ding hi zenzen lo hi” p.323. Tua banah, Kidona Lianpi sungah, kum zabi 13 hun sung a, Waldenses te tate (sangnaupangte) in a sangkahna uh ah a kahpih uh naupangte’ tungah huzaap nei mahmah uh a, amaute kikheel sak, piangthak sak zo uh hi. Tua bang thute hong sim khak ciangin Paula zong siamah khat a suah nadingin kumpi sangah kah leh Jesu’ thu a pulak suak zaw ding, ci-in hong ngaihsun hi.\nHimah taleh tua bangin a kah theih nadingin entrance exam a on phot kul veve hi. Tua manin, “Topa aw, hualai sang ah ka kah taktak ding Nang’ nong deihsakna ahih leh hoih takin hong ong sak in” ci-in thu ngen hi.\nTua mun ah kah theih nadingin hanciam mahmah kul hi. Paula a lung nuam taktak thei lo hi. Adventist school a nusiat ding baih sa tuan lo hi. Kumpi sangah siamah te in thu ngen lo ding a, Jesu thu tawh kisai la tomnote ki sa lo ding, cih thei hi.\nSang honding nipi kaal nih in a sap ciangin, Paula kumpi sangah a kah tadan in mang khat a manh hi. A siamahte ki hisak mahmah in, itna nei lo uh a, a khanpihte’ khialhna pipi khawng Paula mawhsak uh hi. Tua bangin suatkhialhna hangin Paula a heh suak mahmah hi. Nitak sang tuah ciangin inn lam ciah dingin a kithawi laitakin, aw khat za a, “Tai mang oh! Tai mang oh! Hong kilehkik nawnkei oh!” cihna aw khat za a, kua hiam ci-in a nunglam a leh-et hangin kuamah mu lo hi.\nZingsang a khanlawh ciangin, a mangmat a khiatna bang hi dinghiam ci-in a lungkham mahmah hi. A mangmat pen Pasian’ kiang pan hi lo ding, Satan in zong mang manhsak thei, ci-in ngaihsun hi. “Pasian aw, tu-a ka mangmat pen Nang’ kiangpan ahihleh ka tel theih nadingin lampi hong honsak in” ci-in thu ngen hi.\nA nulepate’ ngaihsutna Paula in dongh hi. Amaute in ama’ khensat bangbang ci uh hi. Tua ahih manin, Paula in ni tampi sung thu ngen in an tang zel hi. Lai Siangtho le Kamsang nu’ laigelhte sim behbeh hi. Tua bangin a simsim ciangin lamdang takin Adventist sangah a kah ding a hoihzawkna bekbek simkha in, a lungsim kikhel mahmah hi.\nSee also Pawlpi Sungah Kisinna\nEllen G White gelh, “Counsels to Parents, Teachers, and Students,” sungah, “naupangte’ tungah ki phasak in, itna neih lohna pen, migilote’ gamtatdan ahi hi” p. 175. Tua laibu sung mah ah, “I pawl sangte pen Pasian in hi bang nasep lianpite a sem dingin naupangte pattah nadingin sathau a nilh ahi hi.” P. 176.\n“Kumpi sangah siamah khat suah ding ka ut mahmah ngei hi. Ahi zongin pawlpi sangah Science bekbek a ki limsin hangin tua lai mah ah kah lengin a hoih zaw ding hi,” ci-in Paula in ngaihsun hi. Tua banah, “Child Guidance” kici kamsangnu’ laibu sungah, “Inn panin mun dangah pilna sin dingin i tate i paisak ciangin, a pualam sangte ah i kahsak ciangin amaute a’ dingin lungmuan huai lo hi. Pasian’ thu tawh kipattahna mun ah pilna sinsak leh hoih mahmah hi” p.304.\nPaula Adventist sangah kah suak dingin khensat ta hi. Pasian’ deihna tampitak theih beh toto hi. A nulepate’ kiang panin thu dongh den hi. Lai Siangtho le Kamsang nu’ laite sim den hi. Khensat taktak ta hi.\nAdventist High School ah a kah laitak, kum 16 a phak ciangin a lungtang Jesu pia-in ki tuiphum hi. Tu-in Paula kum 18 pha ta-a, a sawt lo-in sang man tading hi. University a tun ciangin siamah sin nading hun tampi tak a neih lam ki phawk hi.\n“Pasian tawh ka paikhopna pen damdam in a khang toto ahi hi. Kham theih guih theih ahih leh zangh ngei ke’ng. ahi zong ka pianthakna thu ka gen ding ka nei hi. Pasian in kal khat khit kal khat hong makaih hi. Khangnote a kua mapeuh zong Khris tawh kal khat khit kal khat a suan to dingin kong hanthawn nuam hi. I nisim nuntakna ah kalsuan sim in Amah i masak nak leh Ama’n hong sem ding hi.” Paula in ci hi.\nA beisa kum thum lai-in, i Sabbath 13 na sumpi khenkhat tawh Romania gam a, khangnote’ outreach program a dingin ki huh khin hi. Sumpi nong piak ciat manun lungdam mahmah hi. Topa’n a zah zakhat dongin hong thuk kik ta hen.\nPrev post ZSL 11: Galphual pan Zawhna ah\nNext post ZSL 12: Saklam le Khanglam pan Gamhoih ah


url: =Pasian In Hong Kem Ding Hi | Zomi Lyrics Directory :: Zomi Music and Songs Pasian In Hong Kem Ding Hi | Zomi Lyrics Directory :: Zomi Music and Songs\nPasian In Hong Kem Ding Hi\nCivilla D. Martin (1869-1948) W. Stillman Martin (1862-1935)\nA kuamapeuh in a deih mahmah hih hehnepna leh thapiakna la pen Martin-te nupa in 1904 kuma a phuah uh ahi hi. Martin-te nupa Lestershire, New York-a Practical Bible Training School ah a hawh laitak vua a phuah uh ahi hi. Tua hun laitakin tua sanga president John A. Davis in labu khat bawlbawl-a, a huh dingin Martin-te nupa cial hi. Tua Laisiangtho sangah a taam sungun ni khat pawlpi khat-a thuhilh dingin kisam hi. Amah pen tua hun lai-a thuhilhsiam minthang Baptist evangelist khat ahi hi. A pai nading pawlpi amau omna Laisiangtho sang panin gamla piana, tua Nipi Ni zingsangin a zi dam lo ciitciat sawnsawn hi. A pai nading gamla simsim ahih manin a pai nadingah pai lo-a khawlkik mai ding ngaihsun hi. Tua hun laitakin a tapa un, “Pa aw, Pasian in tuni hua pawlpi ah thu gen dingin hong deih leh nang om loh kal-in ka nu na kem lo ding hiam?” ci kekkak bilbel hi. Reverend Martin in zong hisa pahlian-a, a thuhilh ding kipelhsak lo-in pai pah vingveng hi. Tua ni-a a thuhilhna Pasian in thupha pia mahmah a, mi tampi takin Zeisu Khazih Honpa-in sangin piangthak uh hi.\nTua nitak inn a tun ciangin, a zi mahmah zong nakpi-in nuamtuam-a om mu hi. Nuamtuam mawkmawk bek lo-in zingsanga a tapa’ kammal, “Pasian in na kem ding hi” a cih pen la dawng khat-in na phuaka na manlah zawzen hi. A nitak ciangin Reverend Stillman Martin in a zi’ lamal phuah tawh kituak ding la-aw phuak-a tuni donga i saksak la-aw hi pah hi. A kumkik ciangin W.S. Martin leh President John Davis in tua Laisiangtho sanga zat dinga a kaihkhop uh labu Songs of Redemption and Praise sungah kihel pah a, “Pasian In Hong Kem Ding Hi” pen leitung mun tuamtuam-a kideihpen la khat hong suak pah hi.\nHih lamal a phuak Civilla Durfee Martin pen August 21,1869 ni-in Nova Scotia (Canada) ah suak hi. Dr. Martin tawh a kiteen ma-in tawlkhat sung sangsia semin laihilh-a, tua kawmin music sin hi. Reverend Martin tawh a kiteen khit uh ciangin a lawmpa’ zinna khempeuh ah zui kawikawi-a a nasepna nakpi-in panpih thei hi. A nupa un gospel la tampi mah phuak khawm uh hi. Mrs. Martin’ phuah late lakah “His Eye Is on the Sparrow” a cih la bang a minthang phadeuh ahi hi. Tua la bang bel a aw Charles Gabriel in phuahsakkik bilbel hi. March 9, 1948 ni-in America gam Atlanta, Georgia ah si hi.\nWalter Stillman Martin bel America gam Rowley, Essex County, Massachusetts ah 1862 kumin suak hi. Harvard University ah pilna a sin khit ciangin Baptist pawlpi ah ordination kipia hi. America gam buppi ah Bible conference leh evangelistic thuhilhna nei kawikawi-a minthang mahmah hi. 1916 kumin Martin-te nupa Disciples of Christ pawlpi ah lut uh a, North Carolina-a Atlantic Christian College ah professor of Bible sem hi. December 16, 1935 ni-a a sih dongin Atlantic, Georgia ah teng uh-a, nasepna tangzaii takin nei uh hi.\nPasian’ na i sepna ah i tuah ngeisa leh i theihsa ciat mahbangin a kuamapeuh in hehnepna leh thapiakna kisam den hi. Mihingte i upmawh sangin kithanemzaw thei mahmah mawk hi. Martin-te nupa’ phuah hih la mahmah zong tua bang hun cianga mite a hehnem ding leh thathak a guan dinga Pasian’ zat la ngaih ahi hi.


url: =Sia Job Thawngno DD ngah lungdampihna ~ Samuel Nas :: ZOMI DAILY\nposted on 25 March 2020 at 3:03 pm Lomkholna: Article, TgSamuelNas\nTuni Feb 22, 2020 nitak lamin ka Facebook tawlet pan ka khuadak leh, Sia Job Thawngno in Doctor of Divinity pahtawina sang ding cih thu ka mu hi. Ka lungdampihna lian mahmah a, pahtawina zong a sang ding takin sang ta hi ci-in ka lenna India gam kiukhat pan na lungkim mahmah ing.\nSia Job Thawngno pen Zomite adingin go manpha ahihzia pen tam gen kullo in I theihtek sa hi. Thugen veve ama ong gen penin ong sukha deuh zel a, laigelh veve zong ama gelh penin ong bun zaw deuh zel hi. Khua khawng ong dam deuh ciang, a thei vive mah “tuni khua dam tak ei maw” cih dan khawngin I kiim I kianga te kiang kigengen thei zel hi. Tua mah bangin ken zong I theih teksa hi mah leh hih hun lemtang ah la in Siapa thupi ka sakna leh ama tung ka lungdamna tamlo ong gelhkhia nuam ing.\n1) Lai lam nasepna ah a hanciamna\nI Zomi bup sungah laibu sawm khat (10) a gelh genloh a sim zong a sim nailo a tamzaw kihi mai ding hi. Tua kawmkal ah Siapa in pen a sim bek hilo a bawl ngiat leh a hawmkhiat ngiat pen bu za leh sawm thum (130) bang cing ta mawk hi. Lai lam nasepna pen I minam sungah a met lametna tawh hi leh septak het lo ding cih pen Greek philosopher minthang Socrates te pawl I ban zo kei zongin kingaihsun thei lel hi.\nA met ding lam sangin veina tak tawh Zomite lai lamah I khantohna ding ahih theih tawpa pan hong lak pen Siapa tung zaktakna lianpi i pia hi. Zomi khangthakte hong khualna hi ci-in ka ngaihsun a, ka lungdamna lian hi. A lungkiat ni leh thanem ni bang om tham ding cih khawng ka ngaihsun a, tua pipi mahin a hanciam veve Siapa pen “thupi sa ing” cih bekin ka lungsim sunga om zah genkhia zolo hi.\n“Laigelh mite leh vok pen a sih khit uh ciang a manphatna uh kithei pan” ci-in ciamnuihin kigen thei zel hi. English literature adingin mi manpha William Shakespeare, Mark Twain, Leo Tolstoy cihte pawl zong tua dan vive mah hi. Kamsang ka hih loh hang, I Siapa zong pen tuhun bekah hilo, mailam ah zong a manphatna kitel semsem ding hi ci-in genkhol ngam ing. Kei ka angtanna bel Siapa in ong dampih lai ngei in lai lamah a mapannate a thei bek hilo, a manphatna a muban khat ka hihna pen hi. Hih danin lungdampihna lai gelh thei a ka om zong hampha kisa mahmah ing.\nI Siapa hangin Zomi Literature tampi in khang a, ama hanciamna tawh Zomite in laibu hoih tampi kineih lawh hi. A laibu bawl khenkhat, “Lungsim Limlang” “Kha Ann 100” cihte pawl pen mimal takin ka na metpih diakte hi. I Siapite Sia Go Khen akipan Sia JM Paupu, Sia Enno te pawl sermon leh thuluite kaikhawmin a bu a ong bawl zong I minam adingin go manpha hi den ta ding hi.\nLaigelh veve pen i simnop deuh om a, Siapa gelhte pen ken simnop ka sa diak hi. A laigelh ka muhkhak bangbang pen simlohin khahsuah ngei hetlo hing. Tangval ka hih hang Nupa kal thu leh Innkuan nopna thusim a gelh te pawl zong na sim den ing. Kisap hun tak ciang zontawm kul nawnlo dingin lungsim ah na khol khol ding cih danin na ngaihsun ing.\nPaunak khat in, “Khangkhat nuntakna sungah, a kimang tawntung ding laibu khat beek bawl in. Tua ahih kei leh zong a ciapteh taak ding na lian khat beek sepkhiat sawm in” na ci hi. Siapa in pen laibu bawl leh na hoih sepkhiat anihin zo takin semkhia a, i minam leh midang tampite adingin thupha lianpi suak hi.\n2) Tuucing muanhuai ahihna\nPasian nasem tampi tak pen meigit tawh kibang uh hi. Tomvei sung kuang hethat uh a, a sawtlo in mitkik pah uh hi. Siapa bel Topa lenggah huanah a mapan zawh kum 34 bang pha to ta a, a meikuang lah mit lam sangin kuang deuhdeuh zawlai hi.\nMimal in holimna kinei hen la, “Sia aw, Topa nasepna bangci na sa hiam?” ci-in kidong leh, hong dawnna pen, “Topa nasepna ah nuamsa semsem ing” cih la hi pelmawh dingin ngaihsun ing. Bang hangin? Ama’n amah a sam pa theician a, um bek hi lo-in zong muang ngiat hi. A thugenna leh a laigelhte ah hih thute kimu thei hi.\nPawlpi kem sia ahihna pen thu khat hi ta leh, vakkawn siate (evangelist) mah bangin Zogam dung leh vai ah, damlo pi mahin kha mangthangte veina tawh a kalsuannate khawng zong suutsuut tham cing hi. Amah a khe a hoihloh hang, khe hoihte phak batloh dongah paipai lel hi. Damlo ahih hang mi cidam sinsente sep zawh ngeiloh ding na lian tampi semkhia zo hi. Hih pen khangthak Pasian nasemte adingin tona(challenge) lianpi hi pah hi.\nA thupi penah, Siapa in pen a hihna khat peuhpeuh ah citak takin sem a, Zomite adingin a thu bek tawh hilo in a nuntakna mahmah tawh zong a ciinhuai leh ettehhuai nuntakna hong luikhia hi. “Na nuntakna in thu gen den ahihmanin a thangahhuai hi sak in” cih thu pen Siapa nuntakna in gencian hi.\nGen gen ni ci leng, gen ding tampi om lai hi – BTh sin ding a kithawi laitak ama lamet loh zawk “Back To Hospital” buaih a lak dan khawng, Pasian nasem tampi a pattahna thu khawng leh, amah bangin damlote a huhna leh a laptohna khawng zong suut tham cing hi. Ken ka en mahmah a thugen siamna leh a ciamnuih siamna khawng zong e. Pasal hoih ahihna, mi kiniamkhiat ahihna leh piakkkhiatna a hatzia khawng zong hun dangah sut dingin limsit phot ni.\nKa thukhupna lamah Siapa kammal (quotes) hoih ka sak diak ka lotngah pawlkhat hong gelhkhia ing:-\n1) A thu na deihloh manin a mi mudah ken la, a mi na deihloh manin a thu mawk nial kei in.\n2) Mawhna pen mawhna hi ci-in na kih masiah na siangtho kei ding hi.\n3) Thu na lang zak leh, a lang bekmah um pah in.\n4) I kitehna a niam luat leh, kiliatsakna piang baih mahmah hi.\n5) Mite pahtak ding I ut luat leh, mite nasem kisuak lel hi.\n6) I kipil sak kei leh [pilna I hanciam kei leh] a haisa in a suak I hi hi.\n7) I mel I kipuah zahin I lungsim puah leng, kuamah mi sia ki-omlo ding hi.\n8) Thupha ciapteh theihna pen gualzawhna hi a, thusia ciapteh theihna pen guallelhna hi.\n9) Melhoih na kisak hang, hong mudah om veve a; melsia na kisak hang hoih hong ong sa om veve hi.\n10) Koppih zonna vai ah, “It masa ken la, teel masa in. Na teel khit teh it inla, na it khit teh teel nawn kei in.\n“Sia aw, Zomite in nang bang mi manpha ettehtaak kong neih uh pen kihampha mahmah hi. Tutung Doctor of Divinity pahtawina na san zong lungsim khempeuh tawh hong lungdampih ing. Lei ah sang vanah na thaman ding tam zawlai ding cih khawng ka ngaihsut ciang, hong haza sim phial mai ing. Lah kihazat theih hi lo.\nHici’n khangthakte suutsuut ding tangthu zaknop leh thangahhuai na nuntakna tawh a gelhgelh na suak hi. Topa in na nupa un cidam khansauna hong pia hen la, Ama nasem muanhuai ahi zel dingin a thupha namkim tawh hong phungvuh den ta hen. Amen.” Laigelh, Tg Samuel Nas\nPrevious: Incubation Period cih banghiam? ~ Dr. Singpi\nNext: Tuni Tonzang ah thu khentat pawlkhat ~ Pu Thangboi


url: =Pasal khat numei tungah kitaat ahih manin acilbu ki tuatsakziau :: ZOMI DAILY\nPasal khat numei tungah kitaat ahih manin acilbu ki tuatsakziau\nposted on 13 September 2017 at 11:15 pm Lomkholna: China, News, Sawltak, World\nPasal khat Bus sungah numeikhat ii khuktungah kitattat ahih manin, acilbu tuatsakziau\nChinese pasal khatin Bus tungah atuanlaitak akalkawmteng amai ah atu numei ii khuktungah vatattat ahih manin, tua numeinu’n zong acilbu tuatsakziau cihi.\nHih buaina Incident pen China, Henan Province, Luoyang khuasung ah thupiang ahihi. Tua pasalpa ii agamtatna pen Bus tungah akithuah CCTV panin naki Record kha ahih manin, tua Video Clip pen Chinese Social Media tengah ki thehzakpah zihziah cihi.\nTua video clip kikhahkhia sungah amasa in tua pasalpa pen tutna khatah atu ahihi. Tua atutna nusialiang in, dingkhia a, numei khat ii amailian ah vadingphei citciat hi.\nTua numeinu pen amahguak atu hi in, Mobile Phone khattawh buaimahmah hileh kilawm hi. Tawmvei khitciangin tua pasalpa pen numei tutnatawh kinehphei tektek in, anunung ah numeinu ii akhuk tawh akalkawm teng ki tatpheisak hi.\nTua numeinu inzong aphukha mawkmawk hilo, ngimngim in atatphei ahihlam atheih ciangin thakhat in pasalpa cilbu teng tuatpheisak pahhi.\nTuabektawh phasaklo in, Police te Phone tawh sampah in, Report bawlziau hi. Police tezong asawtlo in hongtungpah uh a, tua pasalpa pen mankhiapah uhhi. Tuapa pen ni 5 sung thong kikhum cihi.\nRelated: China ah Bus tuahsia in mi 36 in sihlawh, adangzong mi 13 liamgawp\nHih Video tungtawn in, ih gamtatna khempeuh hongki musim khinkhian cih phawkdet huai a, kidawm in gamtatding thu honghilh hi. Numei te’nzong hongki simmawh, hongki nopnehleh pumthuakthuaklo in, huhna akisapleh ngenin thuhkikpah leklekding kisam hi. Tuhunciang numei tezong siamna ahiciangkhat theihkultuak tamawk hi. Sawltak #zomidaily\nPrevious: Datsi kibuak in aki hallupsawm Rohingya khat thong kha 6 kiading in thukibawl\nNext: Florida Nursing Home ah Electric mei siatna hangin mi 5 in sihlawh, mi 115 kihemkhia\nPu Thawng Za Khup khekhap Panglong ah\nZomi te kalsuan ziading\nZomi DCA makai (E.C) kiteelna pulak khiatna (2018 – 2020)


url: =Zolai kum 100 cin Jubilee vai zaksak kikna\nTununga i kizaksak om bangin ganhing dinmun tawh a kibang linlian Zomite in Pasian khuavaak tangkha-in Zolai i neih zawh kum 100 hong cing taktak ahi ta hi. Tulaitak Kalaymyo ah ZCLS leh innteek sem ding Tahan Tuiphumte kilimgin mahmah uh a, a muntek ah buai si tham uh hi.\nThugenpi ding pen Revd Dr JM. Ngul Khan Pau (D.Miss) leh a zi hong tungkhin uh a, tuni'n Reve Khoi Lam Thang (BSM) Yangon panin hong tung leuleu ta hi. wed.ni teh Dr.Hau Za Cin ong tung lai ding hi. Kalaymyo panin Bishop Felix Lian Khen Thang (Ph.D), Tedim panin Revd Dr Thuam Khan Thang (D.Min) leh Revd Khai Khan Suan (D.D) te zong hong kihel ding uh hi.\nOct.30, 2013 nitak lam 5:30 hunin Jubilee pawipi hongna kinei ding a, Revd Tuang Khan Kap in mualsuang honna hong nei ding hi. Tua lo a thukicingin bulletin a kibawlsak laitak ahih manin hong kizasak lai ding hi. Sun thusinna leh nitaksim cialpi kinei ding a, limlahna tuamtuam zong om ding hi.\nNgeina lam tuamtuamte zong kilaksak ding a, a nitak nunung pen ZOMUS Kalay te' makaihna tawh Concert pi neih dingin zong geelna om cih kiza hi. Fashion Show (or) Model show zong thuging a om nai loh hangin a nei zo hong om ing kilunggulh ahih manin ka na vaan lai ding uh hi.\nTua hunsungin khuaimel vaak 100 leh thau om lo ahih manin Zam tumna cihte zong om ding a, a limkhaphuai/zaktakbaangtakin kizang nuam hi hi. Tua a mapang dingtezong pawlpi tuamtuam panin sehtan kipia khin a, rehearsal zong bawllai ding uh ahi hi.\nKhuahunte hong hoih a, vaisia dang om het lo a, lungkimhuai leh i minam ading thupha ngahna pawipi hong hi dingin thungetna tawh hong panpih ciat ta un, ci'n i kicial phapha hi. Sum-le-pai tawh hong mapang sate' tungah zong lungdam hong ko tangtang uh hi. Hong pia lai dingte zong a hun bei cih bang om lo hi, ci-in ZCLS Pu in gen hi. Niak pen mipi khempeuh a kisam hi a, mun za lua lo ahih manin thungai nuam taktakte pen tun baih ding hong thupi kha ding ahi hi.\nEi khangsungah Zomi level in kum 100 cin muak ding hong om pak nawn lo ding hi. Nang bang tawh na kihel nuam hiam, Zomi leh khangsawnte'n tuubang a cin dingin bang tawh nong lakkhia nuam hiam, na ngaihsun pha mahmah lai dih vuau sanggamte. Topa'n thupha hong pia ciat ta hen.\nMedia Dept. (Zolai kum 100 Jubilee pawipi)


url: =Mang Lamdang - Zomi Adventist Innkuan\nFebruary 9 São Tomé and Príncipe\nAgen: Antonio Jose Abreu, 45\nAntonio’ nunzia bel lungkham huai hi. Hun tomcik sungin, alawmngaih nu masapen tenpih ahih manin, buaina honpi hong piang paha, a nasep nangawn taan lailai hi. Tua zawh kum khat khit ciangin a pa si hi. Antonio in nasia takin zu hong dawn ta mawk hi.\nAlcina kici, zi dang khat tawh tapa nih le tanu khat neih beh lai hi.\n“Leitung nuntak bel ahici pi hi mai ei. Ken lah dawndawn lai, innkuanpihte vak nading sum kicing thei mahmah lo” ci zawlai hi. Tua kawmkaal ah buaina ki behlap nadingin mang’ lamdangdang manh zawsop lailai hi. Sao Tome gam ah mang’ pen ki thupi ngaihsut mahmah hi. ‘Mang’ sungah tuikhang vanvan cih khawng bang amat uhleh’ buaina hongtung ding’ ci-in um uh hi. Safou singgah bangh a mang’ un amat uhleh ‘innkuan sungah khat teitei si ding,’ cih dan in um uh hi.\nAntonio in bel tuikhang le singgahte bel manh lo hi. Ama’ mang’mat pen, ‘a liangko gel ah van pua sa in kahlei nih mai-ah ding hi. Kahlei khat pen zai-in, a khatzaw pen toi hi. Kahlei zai pen ah a van tawh kah thei in, a toi zaw pen ah ta zo lo hi.\nKhatvei leuleu mang lamdang khat manh leuleu hi. Tua pen, ‘kongkhak khat ah a pai laitak in numei khat in suangtum golpi khat tawh na khaak hi. Antonio in tua suangtum khin khia zo lo hi. Ahi zongin kong vangneu mahmah khat mu-a tua lai-ah a ki hen tentan leh thawl thei hi. A lut khit ciangin leihawm sungah bualtui khat na om hi. Mikhat in tua bualtui na kawk ve va hi. Tua leh Antonio khanglo hi.\n“Ka mang’ bel a khiatna theivet ke’ng. Aih hang, Pasian in na khatpeuh hong lak hi limlim dingin um ing,” ci hi. Nikhat, Antonio a nasepna ah a om laitakin, Adventistte’ effort bawlna ah kikhawm dingin sapna lai ngah hi. Tua nitaak in Pastorpa’ Lai Siangtho simna kammal in Antonio kilat sak mahmah hi. Matt 7:13, 14 “Kong kawcik ah lut un. Kisiatna mun hongtun ding kong pen tanzau a, mitampi lut uh hi. Ahi zongin nuntakna hongtun thei ding kong pen kawciik in haksa a, mi tawmcik bek lut hi,” cih ahi hi.\nA zingciang in va kikhawm lai hi. “Tua effort ah ka kikhopkhop ciangin, kong kawcik ah ka lut theih nadingin ka puak vangikte ka nusiat ding akisap lam ka phawk pha semsem hi,” Antonio in ci hi. A liangko tunga apuak van pen a haksatna teng limciing ahih lam thei khia hi. Tua bualtui pen tuiphumna limciing ahih lam zong telbeh hi.\n“Ka ki tuiphum theih nadingin sila banga hongbawl thapaai nate khempeuh ka nilkhiat phot kul hi,” ci hi. Antonio leh azi zongh, a sawt lo-in tui kiphum uh a, tua khit ciangin mipi’ theih in kiteng uh hi. Tu-in Antonio kum 45 pha hi. Sing nasepna company khat ah sumzeek pi ahi hi. Effort aa, a thungaihna biakinn mah ah deacon sempah hi. Tu-in nuntakna pen hi biaibuai nawn lo hi. “Lungdam mahmah ing. Pasian in na khempeuh kei aadingin a hoih pen hong pia den hi,” ci hi.\nTu kuata Sabbath 13 na sumpi khenkhat tawh Sao Tome gam ah khamtheih guihtheih le zu a zangh mite’ kipuah phatna ding mun kilam ding hi. Mission sumpi nong khiat man un lungdam mahmah hi.\nPrev post SEAL SAGIHTE\nNext post Lesson 6: SEAL TUPSA PASIAN MITE


url: =Canada Kumpi in Aung San Suh Kyi Award pia - TUNGZANG NEWS\nCanada Kumpi in Aung San Suh Kyi Award pia\nKawlgam kumpithak U Thein Sein in gamvai kipuakzia tawm khat hong laih akipan UNO, US le EU akipan leitung gam thupi tuamtuam in Kawlgam hong lunglut mahmah ciat uh a, Kawlgam ah kizopna thak a bawl nuam bang zong hong tam mahmah ta in, Kawlgam hong zin ziahziah hi.\nTua bang kawmkal pan tutung in Canada gam pualam vaisaipi- Canadian Foreign Minister Mr. John Baird zong March 7,2012 ni-in Kawlgam hong zinin Daw Aung San Suu Kyi tawh kimuhna nei bek tham loin, March 8,2012 ni-in, Canada gammi suah' pahtawina (Canadian Honarary Citizenship Award) Laipi piakna zong University Avenue Street, Yangon, Daw Aung San Suh Kyi inn phual zangah thupitak vapia thei hi. Tua lai mahah Thuthak lamsai pawlte tawh thupulakkhopna ( Press Conference) khat zong bawlpih ci hi.\nCanadian Foreign Minister akhatveina Kawlgam hong pai cilna hi-in, Kawlgam mai lam kivaipuak zia mah lunglut le Democracy makai Daw Aung San Suu Kyi mahmah tawh limtak holimna nei nuam a Canada kumpi sawl ahi hi. A kimuhnopna thu bulpi pen mai April 1,2012 ni ciang a kibawl ding Kawlgam Lailut kiteelna (By-Elections)vaite a kipan mai lam Kawlgam khantohna ding deihsakna tawh Canada Kumpi in hong piak sawm uh huhna tuamtuamte tawh kisai kikupnate zong neih khawm nuam cih kiza hi. Tua banah Daw Aung San Suu Kyi tungah Canada gammi suahna Pahtawina laipi(Certificate)zong piakhia nuam uh ci hi.\nTua banah Kawlgam kikhel lam manawh cih tawh kisai-in, akikhel takpi mah hiam cih hong encik ding a hong pai ahihna tawh kizui-in, mai April 1,2012 ni akibawl ding Lailut kiteelna (By-Elections) pen leitung gambup i lametna bangin thuman/ thudik kiteelna om takpi/ takpi lo cihte tungtawn in, abeisa hun a Canada kumpi in, Kawlgam kumpi a guhgawina (Sanctions)te leh dantatna (Action) tuamtuam te angeina bang a koihsuak lai ding leh hepkhiatsak ding cih thute hangin hong zinkhia ahi hi.\nCanada kumpi in ahih le abeisa 1988 lai pek akipan Kawlgam sung gamvai (Politics) leh mihing khat i ngah ding akilawm thu ( Human Rights) te peuh mah mipite in nei het lo ahihna hangin, Kawl kumpite thusim het lo le thangah vet lo ahih manin, thauvui thautang leh galvan cihte limlim Kawlgam kumpite tungah zuak lo bek tham loin, a lut khak hetlohna ding lampi tuamtuam tawh hanciamin khaktan uh ahi hi. 2007 Kawl phungzi te lungphona ahi Shwe War Young 'Lungphona tungtawn a Phungzi le mipi alomlom a thahna hangin Canada kumpi in Kawlgam a gawtna (Sanction) zong behlapto lai uh hi.\nAhih hangin Kawlgam kiteelpi (General Election-2010 ) khit gamsung mun tampi pan khantoh theihna ding lam manawh a kikhelnate hong bawl uh ciangin,Canada gam tawh Palai kizopna (Ambassador) kikoih tuah kikna nei kik uh a, kizopna hong khangto semsem ahi hi. Gam khat leh khat kikaal a kikhaktat'na leh kiguhgawina (Sanctions and Action) te akihepkhiat siang theihna dingin, gamsung vaite agenna te uh tawh kizui a akhantona te hong kilang leh hong khaupaihnate tung ah etcik lai phot dingin kithukimna nei uh ci hi.


url: =Sen minamte a dangte sangin a tungtuan zawkna nam (10) :: ZOMI DAILY\nposted on 3 March 2015 at 3:35 am Lomkholna: Article, Khanno, Theihhuai\nMinam khangto, gam khangto ahizong minam zawngkhal, gam zawngkhal khat ahizongin thahatna le thanemna nei ciat uhi. Tangtawng Pulepa gohlegamh, ngeina te a luahsuksuk minam khat le khat kibanglo in minam pawlkhatte in ngeina hoih le gamh manpha nei thei uhi.\nSen minam te hoihna le tungtuanzawkna thu nam (10) te kongsuak sak uhi.\nSenmi khat ahih nak leh voksa limtak a koici bawl ding cih thei hi. Leitung ah Sengam pen voksa zuak pen gam hi a, tua mah bangin voksa kilim nekpen na gam zong ahi hi.\n2.) Innsung kimawlna\nSente pen innpua lam kimawl ahi tukpeeng siamlo uhi. Ahi zongin innpi sung kimawl ahi ak kha sat, Ping-Pong (table tennis), Diving, Jumper cihte siamthei mahmah uhi.\n3.) Laimal zepna\nNidang in laimal zepna pen siamna (art) khat hilel mah taleh tu hunciangin sumzonna in zong kizang ta hi. Sente laimal te in zong limsuaih bangin akikui zingzeng laimal ahi hi. Tuhun ah Laimal zepna (gtn. font tuamtuam bawlna) panin sum tampi kingah hi. Himun ah zong Sente mah kiva phadiak uhi.\n4.) Van atuh/etteh bawlna\nHimun ah pen Sente a demzo kuamah omlo ding hi cih i thei kim ciat ding hi. Leitung ah van manpha, van hoih koi gam panin akibawl apiangkhia ahizong Sente in tua bang dan van amanlang pen le akiman pen in bawlkik thei mawk uhi. Van minthang, puan minthang (gtn. Apple phone te, Addidas kimawlna van…cbt) te kihel hi. Apple iphone 6 plus khat pen American gamah aniam theipen dollar 299 bangin kingah thei mah taleh Sengam ah tua dan phone tawh akibang sitset lian atuh khat pen a tammat pen leh dollar 79 bangin kingah hi.\n5.) Inn le lo te manlang tak in lam thei uh\nAhuampi in Sen gam ah nikhat in hotel nih ta honna kinei den hi ci hi. Hi bang inn lian, inn gol lamna ah zong Sente pen manlang diak uhi.\n6.) Mun sangpen pawlkhat nei uh\nHih in ahih leh mihing te bawltawm hilo in leitung pianzia thu tawh kisai ahi hi. Leitung aa mualsangpen Everest mual in Sen le Nepal gamgi kikal ah a om hi. Sengam lam pan in zong mual tung kikah thei hi. Tua bek hilo leitung ah asangpen meileng lampi zong Sengam ah a om ahi hi.\n7.) Sa tawh kibawl moh bawlsiam\nMun khempeuh ah sa moh kibawl thei hi. Ahizongin Sente bawl sa ganhuan tawh kibawl moh (gtn pauksi) te ah akhum dan, a al dancih te ah Sente bawlpen limpha diak hi. Hibang mohte ahileh adang mohte sangin zong limzaw in siamna, kivakna kisam zaw hi. Hih in ahih leh Sente suahpih kivak na khat dingin akigen thu khat ahi hi.\n8.) Olympic pawipite nasiatak in khaam zo\n2008 khuakhal Olympics pawipi pen Sengam Beijing khuapi ah nasiatak in kibawl hi. Mihing tampi tak tawh pawihon ni, pawikhak ni cihte ah nasia takin lam tuamtuam lak in tuni ciangdong mipite lungsim la zo lai hi.\n9.) Niangtehtui/ niangteh keu\nNiangteh pen tuilum sung khah in dawnleng lim mahmah hi cih thu Sente in theikhia masa pen uh ahih na kiciantak in etkak ding thu tampi om hi. Tuni dongmah in Sengam panin niangteh limpen mah piang hi. Niangteh panin niangtui dongah damdam in kikhel tohtohna zong Sente hanciamna khat ahi hi.\n10.) Metna en thulet\nTuhun ah Sente sumlei sumzuakna pen alipkhap huai cih dingphial in nak khan mahmah hi. Tua bang akhan na ahangin metna en thulet (policy) aneih man uh zong ahi hi. Sente khatciat in zong hi thu lenkip ciat uhi. ‘Zawhngeu vom ding, kang ding cih a thupi hilo hi. Zusa amat theih ding bek athupi ahi hi’ cih thulet a lenkip gam zong ahi hi. Amau metna ding hoihtak sittel theihna ziale tong zong vomkim ciat uhi.\nPrevious: Sia vive ~ Nk Khanno\nNext: Mitam theihloh Bill Gates thu nam (10)\nTaingen leh Hiangzing kikal ah mawtaw kibung, mi 5 si\nZomi D.C Area Khuado Pawi nopcitak kibawl


url: =Kawlgam mi nahih na angtang hiam? ~ Pau Khat Suan :: ZOMI DAILY\nposted on 9 October 2018 at 7:24 pm Lomkholna: Myanmar, News, Paukhatsuan\nHih dotna na bangci dawn hiam? Kawlgam mi nahih, Kawlgam mi a napian, a kisuahkhia theilo i pianpih i hihna Kawlgam, leitung gamtuamtuam leh minam tuamtuamte’ lak ah na angtang hiam? Ahih kei leh na maizum giauguau hiam?\nTulaitak a leitung ah gam khangto leh mite’ painopna gamte lak ah a kihel Singapore gam makaipa Lee Kuan Yew in Rangoon University ah sangkah ding sang lutkhuan na siau ngei a, a ngahloh ciang England ah na kah hi.\n1961 – 1971 kum sung term 2, UN Secretary General a sem U Thant pen Kawlgam khuano, Pantanaw khua pan a khangkhia Kawlmi ahi hi. Tuni dong in New York khua ah pahtawina leh zahtak piakna in 200′ x 100′ a zai bawltawm tuikulh khat U Thant Island ci-in omlai hi.\nNidang in Kawlgam pen South East Asia gamteng lak ah a khangto pen leh a haupen gam hi a, Asia ansaal cih min a ngah gam ahi hi.\nSEA Games pen 1959 kum a kipan kum 2 sim a kimawl namkim kidemna a om hi a, 1959 pan 1975 ciang Thailand leh Kawlgam a khatna a kikhel ahi hi.\nPilna, siamna, hauhna khempeuh ah South East Asia bek thamlo, Leitungbup nangawn ah angtan huai gawp hilo hiam? Hihte’ hang in Kawlgam mi hihna angtang in, gamdang namdangte lak ah i awm i pho ngam hiam?\nBanghang in tuni a khangthakte Kawlgam mi hihna angtang zolo a, milak ah maineu kisa, zumpih khiankhuan pian mawk ihi hiam? Nidang a bangmah ahi lo Singaporete nangawn namdangte lak ah a Singapore mi hihna angtang tak in awmpho ngam tazen uh hi. Singapore passport a tawi uh angtang mahmah uh a, gamdangmi tampi in zong tua passport deihgawh mahmah uh hi. E’n i Kawlgam passport bangzah ciang in i angtanpih a le?\nSingaporete in a gam uh leh a passport nangawn a angtanpih uh hang ataktak in Singapore mi khempeuh Kawlgam mite sang a pilzaw hi hetlo hi. A hauzaw zong hikhin peuhmah lo a, nakhempeuh a siamzaw, a kivazaw zong hi hethet lo hi. Ahih hang, a pilzaw a hauzaw a siamzaw Kawlgam mite sang amau vang neizaw in, maingalzaw mawk uh hi.\nKawlgam hih dinmun a tunna 1962 pan Newin in galkap zia tawh a ukcip, a khaktanna pan kipan hi a, kum 26 sung in Leitung bup ah LDC kici Least Develop Country, a khangto lo pen gam hong tunpih hi. Tua khit kum 27 sung galkap makaihna mah tawh ki-ukcip suak a, puah leh zuun ding cih thadah leisung leitung a om gam hauhna khempeuh a liaktum dikdek uh hi in, a guh bek a omlai dinmun tung i hihman in angtan theihna ding, kipahpih ding bangmah om nawnlo hi. Khangthak pattahna pilsinna nangawn khang 2 sung bang a kikhaktan cip tawh kibang ahihman in tangpi tangta in pilna i ngahna ding source a omlo hi a, bangzah tak in khuak hoih taleh sinding omlo, muh tawm theih tawm ahi hi.\nHihte khempeuh ahang bulpi mikhat makaihna leh kimakaih zia, ki-uk zia hang bekbek ahi hi. Kawlgam ah Newin in ongpan in, Singapore ah ahun kibang in LKYew in pan a, Kawlgam leh Singapore a mun kikhek lian hi.\nZomi hihna na angtang takpi hiam? Zumhuai giauguau pian nasa mai hiam?\nBang in Zomite Zomi i hihna ong angtang sak takpi ding a, namdang gamdangte lak ah i awm ong phongam sak ding ahi hiam? I minam i itna hang bekbek tawh ahang kician omlopi a Zomi hihna khapet teta sa a a angtang ihi hiam? Ahang kician tampite siksan a, lungmuang tak a a-angtang phiuphiau takpi ihi hiam?\nZomite in tuni a i dinmun limtak enpha ni. Ei le ei kikhemtawm pong lo in, zing le thai a ong khang ding khangthakte Zomi hihna lungmuangtak a awmpho angtang ngam takpi ahihna ding tuni a makaite leh kimakaihna ziate tung ah kinga ahih lam phawkkawm sa in i mailam en ni. Geel le hawm, Sem le bawl in mainawt ni. Pau Khat Suan\nPrevious: Zozum Dinner nuamtak kizo ~ Pu Thangboi\nNext: Ih lai leh ih minam hihna ~ Mang Do Thang


url: =Sumbul omlo kipawlna nasep ~ Nang Khan Pau :: ZOMI DAILY\nposted on 29 April 2014 at 7:17 pm Lomkholna: Article, NangKhanPau\nZomi sung ah minam leh gam ading in, nalian tampi semnuamlua ihih man in kipawlna tampitak ong piangkhia in tua kipawlna a omte I etet teh deihbang a mavan zawhlohna in sumbul (budget)nei a nasem ki omlo ahih man in, lawhsapna leh picin zawhlohna thu tampi kiphu kha hi.\nZomi sung ah Gamsung gampua ah Zomite kipawlna tampi tak om in, minam leh gam ading bek hilo Biakna pawlpi atam zaw zongpen budget omlo pi a nasem vive hi mawk hi hang!\nGentehna in; ZAM (Malaysia) bangpen akipat a kipan tuni dong minam ading nalian tampi ongsep uh hang in, sumbul hizah nei I hih man in, ahih kei leh tua nu tua pa in hihzah tawh/tua kipawlna in onghuh ding cihbang tawh lemetna omlo pipi in nalian tampi asepna sung ah mindaina, lawhsapna, kicin zawhlohna leh haksatna atuamtuam phukha uh himah tase leh tuni dong hiciang ong pan zawhna pen by faith (bingfoot) cih tawh akalsuan vive ahihi.\nZomi sung ah hibang kipawlnate pen Zomi sungbek mah ah om a, leitung gam minthang tuamtuamte ah hibang kipawlna sumbul omlo nasepna cihbang om nawnlo in, kipawlna hibang aom lai ahih lam azak uh teh lamdang sa mahmah uh hi. A hang in sumbul omlo pi bangci kalsuan a nasem ding cih ahihi. Kei hitawh kivak ngapkeng cih hi pah malam hi.\nBiakna sungbang I et teh kumcin khawng ciang nangkhanpaubudget ki suai pongmawk in tuapen a omsa hilo in, a beisa in hizah on glut thei ahih the tukum pen hizah ki ngah thei ding hi cih tawh kumkhat sung kalsuan ziading akigel hi den ahih man in, Pasian nasepna ah zong deihbang in lawhcin zawh lona in tua sumbul a omsa tungtawn pan hilo in ngahding hi cih lametna tawh akalsuan vive a hihi.\nSumbul a omsa omlo a nasep pen abaih hihetlo ahihlam pen asem ngeite bek in telding uh a, Kipawlna ah nasem ngeilo kihel ngeilote in telkim loding uh hi. Vai tampitak deihbangin kisep zawhlona pen sumbul tukum in hizah zekding I hih man cihtawh khamuang tak in nasep kipawlna omlo ahih man in, Zomi sung ah I kipawlna aneupen pan alianpen dong neumuh leh gensiat ding khatzong omlo a, pahtawi leh vangpiak ding vive ahihi. Nang Khan Pau\nPrevious: Maan (Photo) hong ki khak\nNext: T – Tedim Pau eima Pau ~ Kung Za Mung


url: =GZA: Taang kona (Affirmation) :: ZOMI DAILY\nGZA: Taang kona (Affirmation)\nposted on 24 December 2018 at 4:57 pm Lomkholna: GZA, News, Zomi\nKAWLGAM nitumna lam Zomite lakah kum zakhat val (1899-2018) hong tualbual khin lungdamnathu (gospel) in thuzui masate mimal nuntakna nakhelin Zomibup nuntakzia le pupa ngeina hoihlo khempeuh zong hong kikhel sak hi. Lungdamna thu i hong puak Khristian biakna in kikhelna biakna (Conversion and Transformation) ahi hi. Ahi zongin kum zaval hong cin ciangin hunlap dingin tua Gospel thu gil ih let kawmmah in Khristian biakna zong athak in bulhtuah ding kisamta hi.\nTua ahih manin 2018 kum November kha (26-29) sungin Roman Catholic Church, Protestant leh Pentecostal pawlte pan a hunbit Pasian nasemte Kalaymyo, Sayadaw huangah a kibawl kimuhkhopna panin a nuai-a thute thuzui mi khempeuh in theihtuak zuihtuak hi, ci-in kong taangko khia uh hi.\n1. A beisa hunin Khristian pawl tuamtuam (RC, Protestant, Pentecostal)te i kimuh ciangin i kibatnate genlo-in i kibatlohna, i kilamdanna nengnengte i gen zaw hi. Tu-in Khristian Pawlpi a kitelkhial sak thei kilamdannate gengen nawnlo-in a thupi mahmah i kibatnate genzaw in, Khrist Pumpi a kipumkhatna dingin ih vekpi-in i hanciam ding hi.\n2. Khristian a suakmasate in lungdamnathu (gospel) citak takin a na nuntakpih cinten mah bangun tukhangin zong amin bekin “Khristian te” hi lo-in lungdamnathu a nuntakpih taktak Khristiante ihihna dingin i pawlpi tekah i hanciam ding hi. Upna (Belief) leh zuihna (action) i kituak sak ta ding hi.\n3. A beisa kum zakhat sungin lungdamna thupen mimal gupkhiatna (personal and individual) bek i bulphuh hi. Topa Jesuh hong puak lungdamna thu pen mimal gupkhiatna (individual salvation) ahihmah bangin (Luka 19:1-10, Johan 3: 1-16), Johan 4:1-18) taangpi gupkhiatna (social salvation) zong ahi hi (Luka 4:18-19, Isaiah 61:1). Tua ahih manin lungdamnathu pen mimal gupkhiatna bek tawh khawl lo-in taangpi lungdamnathu (social gospel) dongah i sem ding hi.\n4. Tuma kum zakhat sung teng gupkhiatnathu i gen pen mihingte kha hotkhiatna thu bekbek i gen hi (human salvation). Ahi zongin Khrist hong ken lungdamnathu in piansaknate vaannuai gupkhiatnathu ahi hi (ecological salvation). Banghang hiam cih leh Pasian in tua a piang na khempeuh a cing a keem a vaan dingin mihingte hong bawl hong piang sak hi (Piancil 1:26).\nMihing te’n mawhna bawlin samsiatna a thuak uh ciangin piansak nate khempeuh in zong tua samsiatna mihingte tawh thuak khawm hi (co-victim of the curse). Tua ahihmanin gupkhiatna ni lamenin ngaklah a, thuum-in tau-in om uh hi (Rom 8:18-25). Tua hi-a, i mission nasep na-ah, kha hotkhiatna I gen ban ah singkung lopa, ganhing namcin, tui, huihte a kipan kiim leh paam cingin, cimang saklo a puahna zuunna (ecological mission) nasep te i vekpi-in khut kilenin i semkhawm ding hi.\nHih a tunga thute pawlpi khatbek in semlo-in Zomi Khristian Pawl khempeuh leh Pawlpi khempeuh in semkhawm liailiai in kumzalom 21 ading ZOMI KHRISTIAN BIAKNA kilangkhiasak dingin Khristian Pawlpi khempeuh in i hanciam ding hi.\nPrevious: Mipilte le Ama aksi ~ Thang Shalom\nNext: Tukhawngteng ka ommuanaa, ka ngaihsut sut thu in ~ Pau Za Mung\nLuxembourg gamah meileng kiphukha, mi 1 si, 2 liam ~ ZD\nEi Zomi te koicihleng khangto semsemding ~ Dr. Zam Khan Thang\nSihkohna le Meltheih te Kansakna


url: =Melbourne Zomi te Thanksgiving Day :: ZOMI DAILY\nposted on 29 November 2015 at 9:02 am Lomkholna: Australia, News, Thanksgiving, Zomi\nAustralia gam , Melbourne Khuapi ah a 1 vei na Melbourne Zomi Thanks Giving Day pen Zomi Association Australia (ZAA) , Migrant Information Centre (MIC) leh Melbourne om Zomi pawlpi tuam tuam te leh Zomi Pastor te ki gawm khawm in , 28 November kha 2015 ni, ni taak nai 6;30 PM pan Nitaak nai 10:30 PM dong, Lilydale Baptish Church ah na sia tak in ki bawl hi. Phat na leh Biak piak na pen, Melbourne Burmese Christian Church leh Emmanuel Assembly Church khang no ten ong makaih hi.\nHun uk pen Siama Cing Sen in ong sep sak in, Han Thot na pen England pan ong pai a hi Sia Zam Pau ( Saipimual) in Han thot na ong nei hi. Thu kong hon na ding in Pa Pau Kang (ZAA President) in ong nei masa hi.\nHih hun ah hong pai Sia, Siama te leh mipi khem peuh mimal kiim lung damh koh na leh ki aap na zong na sia tak in ki nei thei hi. Hih Thanks Giving Day pen Global Zomi Alliance (GZA) pan ong vai khak na tawh ki zui in a ki bawl a hih man in, Sumpi don na zong ki nei ,tua sumpi khempeuh zong GZA ah ki puak ding hi cih zong makai lam ten ong gen hi.\nHan thot na man khit ciang in Pawlpi Tuam tuam pan Sia , Siama te, Upa te in Han thot na tom no ong nei aa, Lapawl tawh zong Pasian min phat na ong nei ziah ziah hi. Hih hun sung ah Adelaide Khuapi panin zong Jesus Family Church Pawlpi Kema hi, Sia Paul Khai in zong Han thot na tom no ong nei thei hi.\nTu ni ong ki khawm Numei Naupang a vek in Mi 300 bang pha hi. Hun man khit ciang in Tui vot leh moh tawh mipi khem peuh ki vak in, gil vah sa in inn lam ki zuan ciat hi.\nPrevious: ZAM Thupuak :: 29 November 2015\nNext: Good News of Great Joy ~ Dr. Ngul Khan Pau\nSteve Jobs (1955 – 2011) ~ Hau Za Cin


url: =Malaysia, Klang vengsung ah innbuluh in innteeknu abuan Burglar-rapist kimanta :: ZOMI DAILY\nposted on 14 June 2017 at 10:36 pm Lomkholna: Malaysia, News, Sawltak, World\nMalaysia, Klang vengsung ah guta innluh bekthamlo, innteeknu abuanpa kimankhiata cih NST pan kiza hi. Tua Burglar & Rapist papen Indonesia gammi khat nahi a, Malaysia gamsung ah omtheihna Permit kician aneilo “illegal immigrant” tawh aomkhat nahi sawnsawn hi.\nZanni Tuesday ni in Shapadu Toll Plaza gei ah Special Police Operation akibawlna panin nitaklam 4:30pm hunpawl in aki mankhia ahihi. Hihpa pen tukum kipatlam pekpan akipan Klang vengsung tengah numei te anawngkaisak zelzelkhat nahi sawnsawn hi.\nHih guta mibuanpa pen Klang vengsung aom Burglars Gang migilo tengtawh akithuah khat ahihi. Tukumsung bekbek inzong Klang vengsung bekbek ah innbuluh “Burglary Cases” 4 veibang hih Burglars Gang te’n neikhin uhhi.\nTuaban ah Taman Melawati ahzong tukumsung mahin khatveimah innbuluh ngeikhin uhhi.\nKlang Utara police chief Assistant Commissioner Yusoff Mamat in agenkhiatna ah nungkalsung in Kampung Rantau Panjang sungah innbuluh bekthamlo, innteeknu kibuanna vai aom ciangin Special Operation kibawl in migilo damiah guta teng ki bengkhia hi ci’n genkhia hi.\nNung Saturday ni inzong Kuala Lumpur huamsung aom Gombak leh Taman Medan ah Indonesia gammi pasal nih kimankhia a, tuatetawh hih innluh damiah te kizopna nei uh cihi.\nTuatawh kizom in Serious Crimes Division (D9) te’n Toll Plaza gei ah hih innluh mibuan Burglar-rapist pa aomna kankhiathei in, aman uh ahihi.\nHihpa pen abeisa May 27 ni inzong Meru vengsung aom innkhat ah innluh in alut laitak numeikhat buanding in kipan cihi. Kamphatna tawh numeinu ii anu in mukhalian ahih manin, honkhia thei cihi.\nKhakhatzong kihal manlo in nungkal Wednesday zingsanglam 4am hunpawl in Klang, Kampung Rantau Panjang aom innkhat buluh leuleu a, innteeknu khatguak inndei sungah alum amuh ciangin buanphot tadih sawnsawn hi.\nKum 34 aphakhin innteeknu “Housewife” pen amahguak lupna Bedroom sungah alum ahihi. Apasal leh atapa kum 4 aphakhin tegel pen lengnakhan Living Room ah atuamlup cihi.\nRelated: Malaysia, Klang vengsung aom Shopping Mall ii Ceiling kicimsuk, asi aliam omlo bilbel ~ ZD\nInnteeknu pen huhna ngending in otsawm himahleh innluhpa in apualam ah kalawmte nih omhi. Na otleh na innkuanpih teng thatmangding hi ung acih ciangin awng ngam nawnlo in, buan athuak kici hi. Sawltak #zomidaily\nPrevious: Naupangno kum 3 aphapan khat cikimekna lupna avangsung ah alu awkcip\nNext: America gam a Zomi te biakna kipawlna – ZBCA dinmun leh maban te atomkim


url: =ZAM Thupuak :: 25 Aug 19 (RSC-Post team pan theihsakna) :: ZOMI DAILY\nposted on 24 August 2019 at 6:20 pm Lomkholna: Malaysia, News, ZAM, Zomi\nRSC-POST TEAM PAN SAPNA NGAH TE TAWH KISAI THEIH SAKNA\nRSC pan tulaitak hong kisam kik te a tamzaw pen min kitaihna hang tawh a awkin, DHS interview a man khin sa te hi pha diak hi. A diakdiak in DHS interview na tung tawn in amau lam pan a kisam om te hong sam kik hi zaw hi.\nHIh sap kikna a ngah te sung ah nam (2) in kikhen thei hi.\n1. DHS pan a mathu tawh kisai in sangzolo in reject a piak te ahi hi. Ahi zongin tua bang mite pen RSC pan in Officer te mahmah in a tangthu puah phat pih in appeal ngelh sak pah uh a, ei lam pan in hoih tak in I gen theih ding leh amau tawh kipawl khawm in a hoih thei pen I pulak theih ding thupi mahmah hi. Community zum te pan in at sak kul nawnlo dingin vaihawm sak pah uh hi.\n2. DHS pan in amau thu tawh kisai et phatna nei nuam lai cih te hi. Ahi zongin hih etphatna neih ding hun pen bang tan sawt ding a, bang hun sungin etphatna kinei ding cih kigen thei lo hi. Tua ahih manin tua dan mite zong RSC zum ah sam in a thu hoih takin kuppih uh hi.\nBangbang ahi zongin sap kikna a ngah peuh mah pello in I pai hamtang ding hoih zaw hi.\nTua ban ah DHS man khin in zum ah samlo napi phone tawh thu a dot kik pawl khat zong ki om a, tua te pan DHS zum lam pan in khentatna a piak theih na dingin a kisam pawl khat om lai ahih manin hong dong kik ahi hi. Tua ahih manin phone tawh hong dot kik ciangin DHS interview a I gen thu te tawh a ki pelhlo dingin I gen theih ding hong thupi mahmah ding hi. Tua na gen kikna tungtawn in khentatna hong kipia ding ahih manin thupi mahmah ding hi.\nte muanna tak tawh kiseh hi. Zomi Idol a lut nuam te in min sazian zong kipia pah thei ding hi. August 30, 2019 ni-in a nunung pen in kipia thei ding hi. A kidem ding mi 15 a cin kei leh 2019 Zomi Idol- Malaysia kibawl lo ding in Committee te in khentatna nei uh hi. Kidem ding ni leh a thu akicing zaw in atel nuamtein a tungaa siate kiang ah kidong thei ding hi.\nIh bawl ngei a om mah bangin Zomi League 2019 zong nopci tak in kibawl ding hi. Tukum Zomi League pen kuanpi kimawl loin Futsal kimawl ding in kikip sak hi. Zomi League 2019 ah Pawlpi min, Khua min leh Club min tuamtuam tawh zong kihel thei ding hi. Team khat ciangin mi (10) ciang kisang ding a, a lut nuam team te in August 31, 2019 a nunung pen in a nuai a Sport Committee te tungah ki ap thei ding hi. Zomi League 2019 ah Champion a ngah te pen RM-2000 + Cup + Medal, First Runner Up a ngahte RM1000 + Medal leh Second Runner Up a ngah te RM700 + Medal kipia ding hi. Kimawl ding ni pen 16, 23, 30 September 2019 nite hi ding hi. Kimawlna ding mun tawh kisai in August 31, 2019 khit ciangin kipulak khia ding hi. Dot nop tuamtuam I neih leh a nuai a Sport Committee te tungah ki dong thei ding hi. Zomi League leh Body Building Competitions te hong makaih dingin Sport Committee zong vai hawm pah a, a nuai a bang ahi hi.\nZAM in kumsim a man ngenloin Malaysia Zomi khua ki pawlna makaipite, ZEC sangah sia asem sangsia te leh pawlpi kem Pastor te’n ZAM zum ah August 1st-31st sungteng nisim 9:00AM-6:00PM kikal hunngah ni khatpeuh ah ZAM Free Card nong bawlna dingun ZAM zum pan zahtakna lianpi tawh kong zasak uhhi. A thei kha nailo a om leh MZCA, ZCMC leh kipawlna tuamtuam te pan nahilh sawnsak un.\nTuhun laitak in kimat kihen hong tam mahmah a, Malaysia kumpi te in a gamsung ah phalna lo tawh om mitampi tak siangsak nuam ahih manin tua mah bangin kimat kihen na hong tam to semsem ding hi ci gen khia khin uh hi. Mun tampi ah Oparasi lang mahmah ahih manin ih om na ciat ah kidawm tak, pilvang tak in om ding han ciam ni. A thukin lua mahmah ahih kei leh vakvak loin I om na ciat ah dai takin om ding hoih zaw tham hi. A zenzen in nasepna ah thunei te in sitna khat hong neih leh kei pen UNHCR ah gambel in hong san ding ngak in a om hi ing/UNHCR card tawi gambel mi hi ing. Ka nuntakna ding hih teng ah part time tawh na a sem pak hi ing ci-in I gen theih ding thupi ding hi. Tua bang mah in I boss te kiang ah zong lim tak gen khol in amau mahmah in zong hih te pen khasum tawh ka sepsak te hi kei part time in hong kuan pak zel bek uh hi hong cih sak ding zong kisam hi. Malaysia om Zomipih a kuamaciat I omna gam huih nun zia tawh kizui-in kidawm ciatni cih hong zasak pha pha ung. Kiim leh pam a om mite in hong muh khialh loh dingin I om dan I khawldante kikem siam kawmsa in om ciatni. Azenzen in kimat kihenna khat natuak leh ZAM zum ah hong zasak pah in\n1. Thang Sawm Mung (Pyidawtha) Selayang Zato ah\n2. Lal Pu (Tedim) Damai Service Hospital ah\n3. Ngo Lam Vung (Mualbem) Serdang zato ah\n4. Piang Nih Lam IPR zato ah kibuai pih\n5. Suan Khan Khup IPR zato ah kibuai pih\nZATO LAM TAWH KISAI : Zato lam tawh kisaiin vai khat peuh na neih leh ZAM zum ah hong ko in. Nang a dingin ZAM palai te kiging sa in om den uh hi.\n1. Do Thawn Kham (Tuilangh) 16-08-2019 ni Maluri Buta pan CID te in man in IPD Cheras ah kibuai pih laitak\n2. Muan Pi (Haupi) 16-08-2019 ni Maluri Buta pan CID te in man in IPD Cheras ah kibuai pih laitak\n3. Thang Ngaih Lang (Mualzang) 16-08-2019 ni Maluri Buta pan CID te in man in IPD Cheras ah kibuai pih laitak\n4. En Muan Khai (Laaitui) 19-08-2019 ni-in Subang USJ City Mall pan kiman in Bukit Jalil ah kibuaipih laitak.\n5. Cin Deih Piang (Laaitui) 19-08-2019 ni-in Subang USJ City Mall pan kiman in Bukit Jalil ah kibuaipih laitak.\n6. Cin Lian Thang (Paakzang) 10-07-2019 ni-in Puchong Puteri pan kiman in PJ mahkahmah pan 22-08-2019 ni-in hong suakta kik thei.\n7. Dal Sian Thang (Paakzang) 10-07-2019 ni-in Puchong Puteri pan kiman in PJ mahkahmah pan 22-08-2019 ni-in hong suakta kik thei.\n8. Cin Thuam Thawng (Singzung) Maluri Buta pan kiman in IPD Cheras Lockup pan hong suakta thei.\n9. Thang Sian Kip Tuang (Chanthagyi) Maluri Buta pan kimanin IPD Cheras Lockup pan hong suakta thei.\nTulaitak khuahun hoihlo kimat kihen tam mahmah ahih manin vaksuk vaktohnate ah kidopsiam ni. Deihloh pen in kimatna khat na tuak leh ZAM palaite hong ko pah in.\nZomite sungah kimat ki hen natuak zenzen leh hih phone no. te ah na hopih pah in. Nang adingin atawn tung in kigingsain om den uh hi.\nPrevious: Zi hoih gamtatzia ~ Job Cinpi\nNext: Myanmar kumpizum te ah Kawllai gelhnading in Unicode bek kizang tading


url: =Innsung dongtate sawl ~ Sia Do Khup :: ZOMI DAILY\nInnsung dongtate sawl ~ Sia Do Khup\nposted on 27 June 2021 at 5:43 pm Lomkholna: News, Zomi\nFB ah i tangko zel hangin Dr. leh Nurse pen kicing zo mahmah lo, khua khempeuh cina himawk ahih manin Kha lam a tate lah hi, inn a hong tanu ka tupa Khen Khup zi, lah ahi Syama Ciin leh Tahan pan Syama Miriam Ciinpi, Ciin tegel kiangah huhna i nget ciangin hong mang pah uh ahih manin lungdamna lianpi i ko hi.\nCOVID LAKAH NASEPPIHTE\nTuhun sung khempeuh midangte lau-in a vak ding kingah zolo himah leh ka sawlna khempeuh phunlo, puamlo a hong mang ka nau Sia Pauno (Kham Sian Pau) tung leh i mawtaw hawlte Pauno, Tuang Kap, Pau Sian-te tungah lungdamna lianpi i ko hi.\nKICILBAWL MAHMAH HI\nTuni in Theizang, Mualpi, Vomsem khua thuam ah zatui zaha kihawm hi. Theizang ah nungdeuhin mask leh thadim zatui, tengh 10 kim man kipuak ngei khin hi. Tuni in zong tengh 20 kim man kipua to a, a val a om leh hong pua kik ding uh hi. Nong piakkhiatte uh kicilbawl mahmah hi. (Behlap: : Puak kik ding genloh cing kei, cina tam lua, ci-in phone hong set uh hi.) Sia Do Khup\nPrevious: Nuntakna tawldam ~ T. Sawmlian\nNext: Tangkha tui zinghawp dihni ~ Sia Do Khup\n‘Monu’ i thusim (The mystery of the Bride) ~ Dim Lun Zam\nZAM Thupuak :: 18 September 2016\nBilly Graham Crusade, Yangon ah Zomite’ Choir Sading Sapna ~ David Suum


url: =6. AI ZAWL AH SALOM AG PAWLPI A PIAN NA – Rev. Thang Za Kap Tangthu\nKei pen February 16, 1996 kum in Bangalore, India pan in Master of Divinity ( M.Div ) ka man hi. Ka M.Div mankhit ciang Delhi ( India ) ah tawlkhat ka om hi. Tuakhitciang AIZAWL ah kazin kik a, Rev.Lal Zara AG Pastor pa inn mah ah zin katung hi.\nNikhat keikia ka om laitak in Tang.Pau Kel ( Anlangh khuami ) leh Pa Cin Sawm Pau ( Phaileng mi ) a nih un honghawh uh hi. Tualeh amau bang honggen hiam cih leh “Koh Sum abeiding khempeuh hongzong nung in, nangh Gupkhiat na thu Tintan Aizawl ah hongpia in hong ci uh hi. kei zong hi hen Ooo thungen ni kaci pah hi. Tuahun pen AUGUST 1996 kum pawl a hihi. A mau- in zong Gupkhiat na Camp bawl nading in Sum hong zong kawikawi uh a, pailehciah Mawtaw saapding, Bible Camp sungah Annek tuidawn ding, Gupkhiat na Tintan piak nading innsaap ding akipan akisamding sumkhempeuh hong vaihawm uh hi.\nTuakhitteh Dul Hlang Bible camp bawlna innpi ah OCTOBER 17-20, 1996 kum in Ni 3 sung Gupkhiat na Tintan, Sya Zel Thiau tawh kapia uh hi. PaSian Kha Siangtho in nasiatak in naa hongsem a, Tintan hongkah khempeuh phial in Gupngah hong kitel uh hi. Tetci hong pang ziahziah mawk uh hi. Tua ka Tintanpiak ka mankhit uh ciang Aizawl ah kaciah kik uh hi.\nTua Ka Tintan piak laitak lian mahin ZBA ten zong Aizawl ZBA biakinn mah ah Gupkhiat na TIN TAN a bawl uh hi.\nTualeh Sunday Ni hongtun ciangin ZBA makai te in tutung in ZBA makai na tawh i biakinn ah Gupkhiat na Tintan ki bawl thei a lungdam huai mahmah hi. Gupngah kitelteng in Tetci panna hong nei un acihleh Khat zong dinglo. Tualeh DUL HLANG Bible Camp ah Keimah ( Rev.Thang Za Kãp ) i Gupkhiatna Tintan ah hongkah te in Rev.Thang Za Kap in gupkhiat na Tintan hongpiak a, Gupngah ka kitel uh hi cih Tetci pah ziahziah hihtuak uh hi.\nTualeh Pa Cin Za Khup ( Tungzang Khuami ) Pa Thawng Pau ( Tungzang khuami ) Pa Tun Khan Pau ( tu in Australia ) te honkhat kitom in Rev.Thang Za Kãp pen Sihzang mi hi ci in Minam tawh kopi in hong ko uh hituak hi. Tua thupiang khempeuh keitungton in Gupkhiat na a sang teng in nasa mahmah uh a, honggenkik uh hi.\nSia aw AIZAWL ah Pawlpi khat nongphuh kei leh ka kilhop theih nading uh biakinn om nonlo hi hong ci uh hi. Keizong ka lungsim sungah mawk aw ee, Keilah Mizo pau, Annek tuidawn nakhop ciangbek pauthei ing a, tuaban ah Pawlpi dinzawk nading sumtha paaitha la neilo ing a, biakinnsaap nadingdong a sumkisam ding hilai a, koici peuhmah mawk ding kahiam ci in kabuai phamahmah hi.\nTuabangin ka om laitak in Nitak khat, Pa Pau Sing ( Heilei khuami ) leh Pa Khual ( Heilei khuami, USA ) honghawh uh a, I UPMAWH SA IN I NAU SUAK BAIH ZAW EI hong ci uh hi. A cihnop na uh pen i upmawh sang in Pawlpi thakkhat hongpiangbaih zaw ei a cih na uh a hihi. Topa in khentat na ( making decision ) pen keitung lian ah hongkoih ta hi. Ken kakhentat leh AIZAWL khuapi ah AG pawlpi piangding a, ken kakhentat ngamkei leh AIZAWL khuapi ah AG Pawlpi pen a piang zo ngeinon lo ding dinmun a hihi.\nAhangpen AIZAWL khuapi ah kei-i tun maa in Tang Sing Tuang ( Vangteh khuami ) in ZOMI AG Pawlpi na phutkhin a, beikik hi. Tuakhit ciang Tang Thang Pian Khup ( Tungzang khuami ) in a nih veina AG pawlpi naphuh leuleu a, nabei kik leuleu hi. Tuakhit ciang Sia Thang Khan Thawn ( Suangpi khuami ) in AIZAWL khuapi mah ah AG pawlpi na peuh leuleu a na bei kik leuleu hi. Tua ahihman in kuamah in AIZAWL khuapi ah Zomi AG Pawlpi peuhmah piang zo dingin lamen ngam non lo uh hi. Tua ban-ah a lang lam-ah ZBA Pawlpi te thahat mahmah uh hi.\nKeipen Zomi AG pawlpi apianzawk loh ding sangin AIZAWL khuapi ah khanton in teen sawmngiat lo kahihman in AG pawlpi phuh ding himhim kasawm kei-a, ka-ut kei hi. Vaisah kasalua hi. Ahihhang ZBA Pawlpi Upa te Sia te i hongko gawpna teng hangin kei tungton in a Piangthak teng kikhop nading omnonlo mawk ahihna tawh utleng utkeileng AIZAWL khuapi ah Zomi AG pawlpi phuh loh in hongphamawh ta hi.\nPasian in lah, AI ZAWL khuapi ah Zomi AG pawlpi phuhding phuhlo ding kei i khentat nabek hong ngak ta hi. Ka khentat Ni zan in mittang khat zong ka si kei hi. Zan thapaai in zan kahat a ka ihmu thei kei hi. Zingsang khuavak teh ka khentat ta hi.\nTua ka khentat khit teh LAI kabawl leuleu a, tua Lai AIZAWL khuasung ah Zo Mi ka muh khempeuh uh ka pia kawikawi uh hi. Tua Lai sungah bangbang hi leh November 17, 1996 Ni in AIZAWL khuasung ah Zomi AG pawlpi kipan ding hi ing. A kuamahpeuh hong kikhawm un by.Rev.Thang Za Kap ci in lai kahawm khia hi.\nTua kahawm khiatkhit ciang Sunday Ni biakpiak na kikhop nang in biakinn zat-nang, ka zon kawikawi a, hong hamsa peuhmah mawk hi. Biakpiak nading biakinn ka ngah zawh lo teh ka zin tunna Mizo biakinn, Rev.Lal Zara kiang ah a mau kikhop khit ciang biakinn hong zatsak nang ka nget leh hong pia in a mau kikhop khit uh Nitak Nai 1:00pm pan biakpiak na bawl thei nang in phal na ka ngah ta hi.\nAI ZAWL KHUA PI AH SALOM AG PAWLPI A MASA PEN BIAKPIAK NI\nAizawl khuapi ah Zomi AG min tawh biakpiak na amasa pen November 17, 1996 kum a hihi. Pawlpi min zong Zomi AG mah ka cipah uh hi ( ZAG ) Ahihhang AG bulpi lam te-in Minam min bulphuh in Pawlpi min zanghtheilo ding hongcih uh teh SALAOM AG ci-in kinung khel kik hi.\nPhoto Aizawl Preaching\nTua Ni in hongkikhawm mi 180 ka phapah uh hi. Biakpiak na kipatmaa in biakinn nuai teng hong gamlum mahmah uh a, pusuak in ka et leh Aizawl Zomi Baptist church pan khangno honkhat in Zomi AG pawlpi ah hong kikhawm dingte lampi pan napang uh a, hong pai teitei te tawh biakinn nuai ah na kipumlai uh hi. Mizo Upa te naleng in hong huh uh a, kabuai mahmah uh hi.\nKei zong Lai kagelh pah a, mai Nipi Ni ciang nong buaisak kiklaiding uh leh Mizo Police te kasam ding hi cih lai Zomi Baptist khangno te ka pia hi. Amau in kong buaisak nonkei ding uh hi hong ci hi. Tuahunlai in hongbuaisak khangno te lak ah kamagilh theilo pen BE NA akici Suangpi khuami ( Capt Sing Khaw Khai nau pa) te pawl a hihi. A mah pen RC pawlpi hi a, Aizawl a om sungin a ki Tuiphum sak mahmah khat a hihi.\nAI ZAWL ah SALOM AG PAWLPI ( Zomi AG Pawlpi ) pen Pasian in thupha hongpia in Pawlpi mi kibehlap ziahziah hi. Biakpiak napen ki gamlum lua mahmah denkeei ahihman in, inn nei ( land lord ) te leh venglehpaam in hongthuak zolo in, muntampi ah kituahtuah hong kul hi. Tu in bel Rev.Lal No makaih natawh biakinn ding building that 4 khat lei uh a, nuamtak in suaktak tak in biakpiak na neithei ta uh hi.\nRev.Lal Zara te biakinn pan kapaikhiat uh teh kabiakinn saapna uh ah tupphah ding omlo ahihman in Pawlpi mi akuamapeuh in tutphah bawlnading sumlepaai hongpia ngei ngai uh a, tuatawh kabawl uh hi. Tuni dong in kamitkha ah ka mulai hi. Tua tutphah te LIAN TEE ( Hakha mi ) tawh Aizawl khuasung ah ka nawn kawikawi uh hi. ( Lian tee pen tu in Rev.Dr.Liantee hi ta a Kalaymyo ah English speaking leh grammar a hilh pa a hihi ). Kei zong Rev.Lal Zara te kiang pan ka zinkhel in Pian-a ( Tang Thang Pian Khup, Aizawl Police, Tungzang khuami, Rev.Kappu nau pa ) tawh KHAT LA KAWN ah inn kasaap khawm uh hi. Tang Pian-a in kakisap khempeuh honghuh hi. Pawlpi vai ahzong tampi honghuh hi.\nAizawl SALOM AG pawlpi Upa pawlkhat in Aizawl, SALOM AG Pawlpi apian nading in Rev.Thang Za Kãp in hong huh hi ci mawk mawk uh hi. Tua bel a zuau uh a hihi. Pasian in kei hongzangh in Aizawl ah Zomi AG pawlpi aphut hi a, amau honghuh uh a hi zaw hi. Kagensa mah bangin tuahunlai in Zomi AG pawlpi 3 vei kiphuhkhin a, a thum vei in beikik ahihman in kuaman phutngam nonlo phutzo nonlo uh hi. Aizawl Zomi AG pawlpi or Salaom AG pawlpi apian nadingin Pasian in keimah Rev.Thang Za Kãp hongzangh ngiat ka hihi. Pasian in khentat na ( making decision ) hongnget laitak in hamsa kasa lua mahmah a zankhat sitset ka ihmu peuhmah kei hi. Tua thu pen Pasian leh keibek in tuni dongin a thei ka hi uh hi.


url: =Florida Thupuak (26 Nov 2015) :: ZOMI DAILY\nFlorida Thupuak (26 Nov 2015)\nposted on 26 November 2015 at 7:57 am Lomkholna: News, Zomi\nHAPPY THANKSGIVING ci-in kong nokset masa nuam uhhi.\n1. Tukum November kha Thanksgiving hun sungteng South Florida ah Zomi bawhlungsiamte kimawlna leh kilawmtatna nei dingin mun dang state tuamtuam pan tuni-in zin hong tungtung ta uhi cih thu ki za hi. Tunitak (November 25)in zin’ muakna pawi(concert) thupitak leh nopcitak in ki bawl ding hi cih thu, Pa Mungpi in FZI thu kizaksakna Viber pan ong taangko khia aa nungak taangval kilawp mahmah hi.\n2. November kha Thanksgiving hun sung mahin Rev. Kham Do Thang(Pastor of Myanmar Mission Church, Hollywood, Florida) zong North Carolina, Charlotte khuapi aom thuummite kiangah Gospel Lungdamnathu taangko dingin pai dinga Saturday ni-in hong tungkik, hong ciahkik ding hi cih thu kiza hi.\n3. Hollywood, Florida aom Myanmar Mission Church Pawlpi’ Khangno(Youth)te vaihawmna le makaihsiamna tawh SWEET DECEMBER(Dec 1, 2015-Tuesday) nitak in “ANGELIC HOST CONCERT” nasiatak leh thupitak in bawl ding hi. Hih concert ah Kawlgam pan hongzin Zomi Lasasiam Sia Kam Sen leh pawlpituamtuam pan lasasiam tampi tawh neikhawm ding uhi cih thu kiza aa, khuanu khuapa akua maciat in thapiaciat ni cih a ki hanthawn i hi hi.\nPrevious: Biakna leh Nampi lungsim ~ Kham Khan Suan\nNext: Kumpi Solomon in khangnote a thuhilhna ~ Dr. Ngul Khan Pau